**PREŠOVSKÁ UNIVERZITA V PREŠOVE**

**ŠTUDIJNÝ PORIADOK**

**Prešovskej univerzity v Prešove**

**2024**

**Obsah**

[Prvá časť](#_Toc141267423)

[Základné ustanovenia 4](#_Toc141267424)

[Čl. 1](#_Toc141267425) [Úvodné ustanovenia 4](#_Toc141267426)

[Čl. 2](#_Toc141267427) [Vymedzenie základných pojmov 4](#_Toc141267428)

[Druhá časť](#_Toc141267429)

[Štúdium v bakalárskom, magisterskom študijnom programe a programe spájajúcom prvý stupeň a druhý stupeň 6](#_Toc141267430)

[Čl. 3](#_Toc141267431) [Základné podmienky prijatia na štúdium 6](#_Toc141267432)

[Čl. 4](#_Toc141267433) [Ďalšie podmienky prijatia na štúdium 7](#_Toc141267434)

[Čl. 5](#_Toc141267435) [Zverejnenie podmienok prijatia na štúdium 7](#_Toc141267436)

[Čl. 6](#_Toc141267437) [Prijímacie konanie 8](#_Toc141267438)

[Čl. 7](#_Toc141267439) [Rozhodnutie o prijatí na štúdium 8](#_Toc141267440)

[Čl. 8](#_Toc141267441) [Preskúmanie rozhodnutia 9](#_Toc141267442)

[Čl. 9](#_Toc141267443) [Zápis a prijatie na štúdium 9](#_Toc141267444)

[Čl. 10](#_Toc141267445) [Stupne štúdia, formy štúdia a metódy štúdia 10](#_Toc141267446)

[Čl. 11](#_Toc141267447) [Bakalársky, magisterský stupeň štúdia a spojené štúdium prvého a druhého stupňa 11](#_Toc141267448)

[Čl. 12](#_Toc141267449) [Súbežné štúdium 12](#_Toc141267450)

[Čl. 13](#_Toc141267451) [Predmety štúdia 12](#_Toc141267452)

[Čl. 14](#_Toc141267453) [Akademický rok a jeho organizácia 13](#_Toc141267454)

[Čl. 15](#_Toc141267455) [Organizácia vzdelávacej činnosti 14](#_Toc141267456)

[Čl. 16](#_Toc141267457) [Kontrola štúdia a hodnotenie študijných výsledkov 15](#_Toc141267458)

[Čl. 17](#_Toc141267459) [Kredity, ich zhromažďovanie a prenos 17](#_Toc141267460)

[Čl. 18](#_Toc141267461) [Zápis predmetov a pravidlá absolvovania predmetov 18](#_Toc141267462)

[Čl. 19](#_Toc141267463) [Študijný poradca, koordinátor študentských mobilít a koordinátori pre študentov so špecifickými potrebami 20](#_Toc141267464)

[Čl. 20](#_Toc141267465) [Uznávanie predmetov a kreditov 20](#_Toc141267466)

[Čl. 21](#_Toc141267467) [Prerušenie štúdia 21](#_Toc141267468)

[Čl. 22](#_Toc141267469) [Zmena študijného programu, zmena formy štúdia a zápis študentov (prestup) z inej vysokej školy 22](#_Toc141267470)

[Čl. 23](#_Toc141267471) [Bakalárska práca, diplomová práca a štátne skúšky 24](#_Toc141267472)

[Čl. 24](#_Toc141267473) [Vylúčenie zo štúdia, skončenie štúdia 27](#_Toc141267474)

[Tretia časť](#_Toc141267475)

[Štúdium v doktorandskom študijnom programe 29](#_Toc141267476)

[Čl. 25](#_Toc141267477) [Všeobecné zásady doktorandského štúdia 29](#_Toc141267478)

[Čl. 26](#_Toc141267479) [Odborová komisia a osoba zodpovedná za doktorandský študijný program 29](#_Toc141267480)

[Čl. 27](#_Toc141267481) [Prijímacie konanie 30](#_Toc141267482)

[Čl. 28](#_Toc141267483) [Študijný program a študijný plán doktoranda 32](#_Toc141267484)

[Čl. 29](#_Toc141267485) [Kreditový systém doktorandského štúdia a hodnotenie študijných výsledkov 33](#_Toc141267486)

[Čl. 30](#_Toc141267487) [Školiteľ 35](#_Toc141267488)

[Čl. 31](#_Toc141267489) [Ročné hodnotenie doktoranda 35](#_Toc141267490)

[Čl. 32](#_Toc141267491) [Dizertačná skúška 36](#_Toc141267492)

[Čl. 33](#_Toc141267493) [Žiadosť o povolenie obhajoby dizertačnej práce 37](#_Toc141267494)

[Čl. 34](#_Toc141267495) [Náležitosti dizertačnej práce 38](#_Toc141267496)

[Čl. 35](#_Toc141267497) [Príprava obhajoby dizertačnej práce 39](#_Toc141267498)

[Čl. 36](#_Toc141267499) [Oponenti dizertačnej práce a ich posudky 40](#_Toc141267500)

[Čl. 37](#_Toc141267501) [Obhajoba dizertačnej práce 41](#_Toc141267502)

[Čl. 38](#_Toc141267503) [Rozhodovanie o udelení akademického titulu 44](#_Toc141267504)

[Čl. 39](#_Toc141267505) [Prerušenie doktorandského štúdia 44](#_Toc141267506)

[Čl. 40](#_Toc141267507) [Zmena študijného programu, zmena formy štúdia a zápis študentov (prestup) z inej vysokej školy 45](#_Toc141267508)

[Čl. 41](#_Toc141267509) [Skončenie doktorandského štúdia 46](#_Toc141267510)

[Štvrtá časť](#_Toc141267511)

[Spoločné, prechodné a záverečné ustanovenia 46](#_Toc141267512)

[Čl. 42](#_Toc141267513) [Spoločné ustanovenia 46](#_Toc141267514)

[Čl. 43](#_Toc141267515) [Vyhlásenie neplatnosti štátnej skúšky alebo jej súčasti, vyhlásenie neplatnosti rigoróznej skúšky alebo jej súčasti a vzdanie sa akademického titulu 47](#_Toc141267516)

[Čl. 44](#_Toc141267517) [Záverečné ustanovenia 47](#_Toc141267518)

**Študijný poriadok**

**Prešovskej univerzity v Prešove**

Podľa § 15 ods. 1 písm. c) zákona č. 131/2002 Z. z. o vysokých školách a o zmene a doplnení niektorých zákonov v znení neskorších predpisov vydávam po schválení Akademickým senátom Prešovskej univerzity v Prešove tento

š t u d i j n ý p o r i a d o k

Prvá časť

Základné ustanovenia

# Čl. 1

# Úvodné ustanovenia

1. Účelom Študijného poriadku Prešovskej univerzity v Prešove (ďalej len „študijný poriadok“) je vymedzenie základných práv, povinností a pravidiel, ktorými sa riadi edukačný proces na Prešovskej univerzite v Prešove (ďalej len „univerzita“).
2. Základným poslaním študijného poriadku je stanovenie pravidiel prijímacieho konania, organizácie jednotlivých stupňov, foriem a metód štúdia, pravidiel preverovania vedomostí študentov, určenie rozsahu práv a povinností vysokoškolských učiteľov a študentov.
3. Študijné programy všetkých troch stupňov sa môžu uskutočňovať na univerzite alebo na jej fakultách. Pre študijné programy uskutočňované na univerzite platia ustanovenia študijného poriadku upravujúce práva a povinnosti fakúlt a dekanov fakúlt a vedúcich univerzitných pracovísk.

# Čl. 2

# Vymedzenie základných pojmov

1. Študijný odbor je oblasť poznania, ktorá môže byť predmetom vysokoškolského vzdelávania v niektorom z jeho troch stupňov a je vymedzený obsahom, ktorý charakterizujú najmä oblasti a rozsah vedomostí, zručností a kompetencií, ktoré profilujú absolventa.
2. Študijný program je súbor predmetov, ktoré pozostávajú zo vzdelávacích činností, ktorými sú najmä prednáška, seminár, cvičenie, záverečná práca, projektová práca, laboratórne práce, stáž, exkurzia, odborná prax, štátna skúška a ich kombinácie a súbor pravidiel zostavený tak, že úspešné absolvovanie týchto vzdelávacích činností pri zachovaní uvedených pravidiel umožňuje získať vysokoškolské vzdelanie. Študijný program sa zostavuje tak, aby v ňom bolo možné absolvovať akademickú mobilitu alebo získať skúsenosti zodpovedajúce akademickej mobilite.
3. Aprobáciou učiteľského študijného programu sa označuje získanie spôsobilosti vyučovať príslušné vzdelávacie oblasti alebo príslušné vyučovacie predmety pre vymedzené stupne vzdelávania podľa štátnych vzdelávacích programov pre predprimárne vzdelávanie a základné vzdelávanie alebo získanie spôsobilosti vyučovať príslušné všeobecne vzdelávacie predmety alebo odborné vyučovacie predmety podľa štátneho vzdelávacieho programu pre vzdelávanie v stredných školách; aprobáciou prekladateľského kombinačného študijného programu je získanie spôsobilosti tlmočiť a prekladať do príslušného jazyka a z príslušného jazyka.
4. Učiteľský základ je v učiteľských kombinačných študijných programoch súbor predmetov pedagogicko-psychologického základu, sociálno-vedného základu a didaktiky vyučovacích predmetov. Učiteľský základ spolu s kombináciou dvoch aprobácií tvorí učiteľský kombinačný študijný program.
5. Translatologický základ v prekladateľských a tlmočníckych kombinačných študijných programoch je súbor predmetov translatologického základu. Translatologický základ spolu s kombináciou dvoch aprobácií tvorí prekladateľský kombinačný študijný program.
6. Profilový študijný predmet je študijný predmet študijného programu, ktorý zásadným spôsobom prispieva k dosiahnutiu profilu absolventa, t. j. cieľov a výstupov vzdelávania príslušného študijného programu.
7. Študijný plán študenta určuje časovú a obsahovú postupnosť študijných predmetov a formy hodnotenia študijných výsledkov.
8. Na základe študijného programu sa zostavuje odporúčaný študijný plán. Odporúčaný študijný plán študenta určuje časovú a obsahovú postupnosť jednotiek študijného programu a formy hodnotenia študijných výsledkov a je zostavený tak, aby jeho absolvovaním študent splnil podmienky na úspešné skončenie štúdia v rámci štandardnej dĺžky štúdia zodpovedajúcej študijnému programu.
9. Odporúčaný študijný plán vymedzuje zoznam povinných a povinne voliteľných predmetov a odporúčaný rozsah výberových predmetov, ich kreditovú a hodinovú dotáciu, odporúčané semestre ich realizácie tak, aby rozsah priamej vyučovacej činnosti bol 18 až 24 hodín týždenne. Rozsah priamej vyučovacej povinnosti je upravený predpismi o príprave na niektoré regulované povolania alebo predpismi jednotlivých cirkví.
10. Študijný plán si zostavuje v rámci určených pravidiel v súlade so študijným poriadkom študent sám alebo v spolupráci s tútorom, resp. so študijným poradcom.
11. Kredity sú číselné hodnoty priradené k predmetom, vyjadrujúce množstvo práce potrebnej na nadobudnutie predpísaných výsledkov vzdelávania.
12. Štandardná záťaž študenta za celý akademický rok je vyjadrená počtom 60 kreditov, za semester 30 kreditov.
13. Ak ide o študijný program uskutočňovaný na univerzite, vo veciach, v ktorých rozhoduje dekan, rozhoduje v tomto prípade rektor.
14. Vysokoškolské vzdelanie v študijnom odbore získa študent štúdiom podľa akreditovaného študijného programu v definovanom študijnom odbore. Študijný program možno uskutočňovať aj v kombinácii dvoch študijných odborov.
15. Medzifakultné štúdium je štúdium jedného študijného programu, ktorý študent študuje na dvoch fakultách, alebo na fakulte a na univerzite, ak sa študijný program uskutočňuje na univerzite. Je určené pre študentov, ktorí v rámci svojho študijného programu absolvujú povinné predmety na dvoch fakultách alebo na fakulte a univerzite.
16. Ponuka medzifakultného štúdia sa každý rok zverejňuje na webovom sídle kmeňovej fakulty a na webovom sídle príslušného univerzitného pracoviska.
17. Uchádzač o medzifakultné štúdium sa po prijatí na štúdium zapíše na štúdium na kmeňovej fakulte alebo univerzitnom pracovisku a stáva sa študentom univerzity zaradeným na tejto fakulte alebo pracovisku.
18. Kmeňová fakulta je tá fakulta, na ktorú si uchádzač o štúdium posiela prihlášku a na ktorú sa po prijatí na štúdium zapisuje. Aj univerzitné pracovisko môže byť kmeňovým pracoviskom.

#

Druhá časť

Štúdium v bakalárskom, magisterskom študijnom programe a programe spájajúcom prvý stupeň a druhý stupeň

# Čl. 3

# Základné podmienky prijatia na štúdium

1. Vysokoškolské vzdelanie v študijnom odbore alebo v kombinácii študijných odborov sa získa štúdiom podľa akreditovaného študijného programu. Zoznam akreditovaných študijných programov na univerzite sa zverejňuje spôsobom určeným všeobecne záväznými právnymi predpismi.
2. Základné podmienky prijatia na štúdium v bakalárskom študijnom programe a magisterskom študijnom programe určuje § 56 zákona č. 131/2002 Z. z. o vysokých školách a o zmene a doplnení niektorých zákonov v znení neskorších predpisov (ďalej len „zákon“).
3. Základnou podmienkou prijatia na bakalárske štúdium alebo na štúdium študijného programu podľa § 56 ods. 1 zákona je získanie úplného stredného vzdelania alebo úplného stredného odborného vzdelania. Ak ide o osoby, ktorým bol udelený azyl, poskytnutá doplnková ochrana alebo poskytnuté dočasné útočisko, podmienku možno preukázať čestným vyhlásením a testom všeobecných študijných predpokladov. Podrobnosti určuje vnútorný predpis univerzity, resp. fakulty.
4. Základnými podmienkami prijatia na štúdium študijného programu druhého stupňa podľa § 56 ods. 3 zákona je absolvované vysokoškolské vzdelanie prvého stupňa alebo vysokoškolské vzdelanie druhého stupňa, pričom súčet počtu získaných kreditov za predchádzajúce vysokoškolské štúdium, ktorým bolo získané vysokoškolské vzdelanie, a počtu kreditov potrebných na riadne skončenie študijného programu druhého stupňa, na ktorý sa uchádzač hlási, musí byť najmenej 300 kreditov.

# Čl. 4

# Ďalšie podmienky prijatia na štúdium

1. Ak sa študijný program uskutočňuje na fakulte, môže univerzita na návrh fakulty, určiť ďalšie podmienky prijatia na štúdium s cieľom zabezpečiť, aby sa na štúdium dostali uchádzači s potrebnými schopnosťami a predpokladmi. Určené podmienky musia umožňovať výber uchádzačov, ktorí prejavia najvyššiu mieru schopností na štúdium. Ak splní podmienky prijatia na štúdium väčší počet uchádzačov, rozhoduje poradie najlepších.
2. Ďalšie podmienky určené na prijatie na bakalársky stupeň štúdia podľa § 57 ods. 2 zákona nesmú z hľadiska obsahu vedomostí prekročiť obsah úplného stredného vzdelania.
3. Ak je súčasťou overovania schopností na štúdium prijímacia skúška, uchádzačovi so špecifickými potrebami sa na jeho žiadosť na základe vyhodnotenia jeho špecifických potrieb (§ 100 ods. 9 písm. b) zákona) určí forma prijímacej skúšky a spôsob jej vykonania s prihliadnutím na jeho špecifické potreby.
4. Podmienky na prijatie zahraničných uchádzačov o štúdium na univerzite určí súčasť univerzity, na ktorej sa študijný program uskutočňuje, spravidla v aktuálnych podmienkach prijímacieho konania.
5. Práva ustanovené zákonom sa zaručujú rovnako všetkým uchádzačom o štúdium a študentom v súlade so zásadou rovnakého zaobchádzania vo vzdelaní ustanovenou antidiskriminačným zákonom.

# Čl. 5

# Zverejnenie podmienok prijatia na štúdium

1. Fakulta alebo univerzita zverejní včas, najneskôr dva mesiace pred posledným dňom určeným na podanie prihlášok, lehotu na podanie prihlášok na štúdium, podmienky prijatia na štúdium, termín a spôsob overovania ich splnenia, a ak je súčasťou overovania schopností na štúdium prijímacia skúška, aj formu a rámcový obsah skúšky a spôsob vyhodnocovania jej výsledkov. Fakulta alebo univerzita zverejní aj informáciu o počte uchádzačov, ktorý plánuje prijať na štúdium príslušného študijného programu. Informácie zverejní fakulta na webovom sídle univerzity alebo fakulty.
2. Prijímacia skúška sa koná v určenom termíne, fakulta alebo univerzita však môže určiť aj náhradný termín. O náhradnom termíne rozhoduje dekan alebo rektor.
3. O mimoriadny termín konania prijímacej skúšky môžu dekana alebo rektora požiadať uchádzači, ktorí v príslušnom roku absolvujú strednú školu v zahraničí.
4. Univerzita alebo fakulta je povinná poskytnúť uchádzačovi o štúdium informáciu o tom, či štúdium, o ktoré sa uchádza, zodpovedá požiadavkám na koordináciu vzdelávania pre potreby vzájomného uznávania kvalifikácií podľa osobitných predpisov.

# Čl. 6

# Prijímacie konanie

1. Prijímacie konanie sa pre uchádzača o štúdium začína doručením jeho písomnej prihlášky na štúdium na fakultu, prípadne na univerzitu, ktorá uskutočňuje príslušný študijný program. Okrem písomnej prihlášky, ktorá je povinná v prípade, že to fakulta vyžaduje, fakulta umožní doručiť aj prihlášku v elektronickej forme bez zaručeného elektronického podpisu, použitím informačného systému, ktorý umožňuje uchádzačovi o štúdium overenie jej zaevidovania v informačnom systéme odo dňa jej podania do dňa skončenia prijímacieho konania. Uchádzač o štúdium doručí s prihláškou i požadovanú prílohovú dokumentáciu fakulte, ktorá uskutočňuje príslušný študijný program. Na spracovávanie osobných údajov uvedených v prihláške sa vzťahuje § 73 ods. 7 a §73a ods. 15 zákona.
2. V prípade nesprávneho vyplnenia alebo v prípade nedoloženia dokladu o zaplatení poplatku môže požiadať fakulta o doplnenie prihlášky o chýbajúce údaje a dokumenty. Ak uchádzač v ustanovenej lehote nedostatky neodstráni, prihláška sa považuje za neplatnú.
3. V prípade medzifakultného štúdia si uchádzač podá prihlášku na štúdium na tú fakultu, resp. univerzitné pracovisko, ktorá zverejnila/zverejnilo informáciu o uskutočňovaní daného študijného programu v príslušnom akademickom roku.
4. Dekan alebo rektor určuje predsedov a členov skúšobných a prijímacích komisií.
5. Pozvánku na prijímaciu skúšku s pokynmi zašle fakulta uchádzačom najneskôr 14 dní pred jej konaním.

# Čl. 7

# Rozhodnutie o prijatí na štúdium

1. O prijatí na štúdium rozhoduje dekan alebo rektor na základe návrhu prijímacej a skúšobnej komisie.
2. Rozhodnutie o výsledku prijímacieho konania sa musí vyhotoviť písomne do 30 dní od overenia splnenia podmienok prijatia na štúdium. Rozhodnutie musí obsahovať výrok, odôvodnenie a poučenie o možnosti podať žiadosť o preskúmanie rozhodnutia.
3. Uchádzač, ktorý nepreukáže splnenie základných podmienok prijatia na štúdium v čase overovania splnenia podmienok na prijatie, môže byť na štúdium prijatý podmienečne s tým, že je povinný preukázať splnenie základných podmienok prijatia na štúdium najneskôr v deň určený na zápis na štúdium.
4. Rozhodnutie sa musí doručiť uchádzačovi do vlastných rúk. Uchádzačovi, ktorého miesto pobytu nie je známe, sa doručuje vyvesením rozhodnutia na úradnej výveske fakulty počas 15 dní. Posledný deň tejto lehoty sa považuje za deň doručenia.

# Čl. 8

# Preskúmanie rozhodnutia

1. Uchádzač, ktorý dostal rozhodnutie o neprijatí na štúdium, má právo na požiadanie nahliadnuť do dokumentácie svojho prijímacieho konania.
2. Uchádzač môže podať žiadosť o preskúmanie rozhodnutia o výsledku prijímacieho konania. Žiadosť o preskúmanie rozhodnutia o výsledku prijímacieho konania (ďalej len „rozhodnutie“) môže uchádzač písomnou formou zaslať v lehote do ôsmich dní odo dňa jeho doručenia. Žiadosť sa podáva orgánu, ktorý rozhodnutie vydal, t.z. dekanovi, v prípade univerzitných pracovísk rektorovi.
3. Dekan môže sám žiadosti vyhovieť, ak zistí, že rozhodnutie bolo vydané v rozpore so zákonom, vnútorným predpisom univerzity alebo fakulty alebo s ďalšími podmienkami prijatia na štúdium. Inak postúpi žiadosť rektorovi.
4. Na prípravu preskúmania rozhodnutia zriadi rektor komisiu a vymenuje jej členov.
5. Fakulta do 15 dní po prevzatí žiadosti o preskúmanie rozhodnutia odovzdá komisii zriadenej podľa odseku 4 všetky materiály uchádzača, ktoré sú potrebné na preskúmanie rozhodnutia.
6. Rektor zmení rozhodnutie, ak bolo vydané v rozpore so zákonom, s vnútorným predpisom univerzity alebo s podmienkami ustanovenými podľa § 57 ods. 1 zákona. Inak žiadosť zamietne a pôvodné rozhodnutie potvrdí.
7. Ak rozhodnutie o neprijatí na štúdium programu uskutočňovanom na univerzite vydal rektor, môže sám žiadosti vyhovieť, ak zistí, že bolo vydané v rozpore so zákonom, s vnútorným predpisom univerzity alebo s podmienkami prijatia na štúdium. Inak postúpi žiadosť akademickému senátu univerzity. Akademický senát univerzity zmení rozhodnutie, ak bolo vydané v rozpore so zákonom, s vnútorným predpisom univerzity alebo s podmienkami prijatia. Inak žiadosť zamietne a pôvodné rozhodnutie potvrdí.
8. Odpoveď žiadateľovi o preskúmanie rozhodnutia musí byť odoslaná do 30 dní od doručenia žiadosti o preskúmanie rozhodnutia.

# Čl. 9

# Zápis a prijatie na štúdium

1. Uchádzačovi vzniká právo na zápis na štúdium (ďalej len „zápis“) oznámením rozhodnutia o prijatí na štúdium. Termín, miesto a spôsob zápisu prijatému uchádzačovi určí a oznámi univerzita alebo fakulta, ak ide o univerzitný študijný program. Právo uchádzača, ktorý bol na štúdium prijatý podmienečne, na zápis na štúdium zaniká, ak najneskôr v deň určený na zápis nepreukáže splnenie základných podmienok na prijatie.
2. Uchádzač prijatý na štúdium sa stáva študentom univerzity odo dňa zápisu na štúdium. Zápis sa koná na univerzite alebo fakulte, ktorá príslušný študijný program uskutočňuje. Ak sa zápis uchádzača prijatého na štúdium uskutoční pred začiatkom akademického roka, v ktorom sa má začať jeho štúdium, uchádzač sa stáva študentom od začiatku tohto akademického roka, ak do 31. augusta pred začatím tohto akademického roka neoznámi písomne vysokej škole, že svoj zápis ruší.
3. Po zápise univerzita vydá študentovi preukaz študenta, t.j. doklad, ktorý potvrdzuje právne postavenie študenta, ktoré ho oprávňuje využívať práva a výhody študenta vyplývajúce zo zákonov, z vnútorných predpisov univerzity a fakulty a z dohôd s inými právnickými osobami.
4. Študentom zdravotníckych odborov je najneskôr pred začatím klinickej praxe, ktorá tvorí povinnú súčasť štúdia, vydaný ďalší doklad o štúdiu, záznamník klinickej praxe.
5. Vysoká škola môže prijať na časť štúdia, obvykle v dĺžke jedného semestra, aj študenta inej vysokej školy vrátane vysokej školy so sídlom mimo územia Slovenskej republiky bez prijímacieho konania v súlade s podmienkami výmenného programu alebo na základe zmluvy medzi prijímajúcou vysokou školou a vysielajúcou vysokou školou.
6. Študent prijatý na štúdium podľa odseku 5 má práva a povinnosti študenta vysokej školy so zohľadnením podmienok výmenného programu alebo zmluvy medzi prijímajúcou vysokou školou a vysielajúcou vysokou školou.
7. Vysoká škola vydá študentovi potvrdenie, že je študentom vysokej školy, a uvedie obdobie, počas ktorého má trvať jeho štúdium. Vysoká škola vydá študentovi preukaz študenta, ak ho nie je možné nahradiť obdobným dokladom o štúdiu vydaným vysielajúcou vysokou školou.
8. Vysoká škola môže prijať podľa odseku 5 len študenta inej vysokej školy, ktorý svojím štúdiom na vysokej škole bude pokračovať v štúdiu začatom na inej vysokej škole a po skončení študijného pobytu na vysokej škole sa vráti a skončí štúdium na vysielajúcej vysokej škole.
9. Na študentov, ktorí počas štúdia absolvujú na inej vysokej škole len niektoré predmety v príslušnej časti akademického roka a ostatné predmety v príslušnom akademickom roku absolvujú na vysokej škole, na ktorú boli prijatí podľa § 58, sa odseky 1 až 4 nevzťahujú.

# Čl. 10

# Stupne štúdia, formy štúdia a metódy štúdia

1. Univerzita poskytuje vzdelávanie v študijných programoch troch stupňov:
	1. bakalársky študijný program ako študijný program prvého stupňa,
	2. magisterský študijný program ako študijný program druhého stupňa alebo študijný program spájajúci prvý a druhý stupeň štúdia,
	3. doktorandský študijný program ako študijný program tretieho stupňa.
2. Študijný program sa uskutočňuje v dennej forme štúdia alebo v externej forme štúdia.
3. Denná forma štúdia je organizovaná tak, že štúdium podľa odporúčaného študijného plánu zodpovedá v závislosti od študijného programu z hľadiska časovej náročnosti práci študenta v rozsahu 1500 až 1800 hodín za akademický rok vrátane samostatného štúdia a samostatnej tvorivej činnosti.
4. Externá forma štúdia je organizovaná tak, že štúdium podľa odporúčaného študijného plánu zodpovedá v závislosti od študijného programu z hľadiska časovej náročnosti práci študenta v rozsahu 750 až 1440 hodín za akademický rok vrátane samostatného štúdia a samostatnej tvorivej činnosti.
5. Študijný program v oboch formách štúdia sa môže uskutočňovať:
	1. prezenčnou metódou, ktorá spočíva v priamom kontakte učiteľa so študentom,
	2. dištančnou metódou, keď je priamy kontakt nahradený komunikáciou prostredníctvom informačných a komunikačných prostriedkov,
	3. kombinovanou metódou.
6. V čase krízovej a mimoriadnej situácie možno vzdelávacie činnosti uskutočňované prezenčnou metódou uskutočňovať dištančnou metódou.

# Čl. 11

# Bakalársky, magisterský stupeň štúdia a spojené štúdium prvého a druhého stupňa

1. Bakalársky študijný program ako študijný program prvého stupňa sa zameriava na získanie teoretických a praktických poznatkov založených na súčasnom stave vedy alebo umenia. Profesijne orientované bakalárske študijné programy sa zameriavajú na zvládnutie použitia týchto poznatkov pri výkone povolania. Akademicky orientované bakalárske študijné programy sa zameriavajú na pokračovanie vo vysokoškolskom štúdiu druhého stupňa.
2. Absolventi bakalárskeho študijného programu získajú vysokoškolské vzdelanie prvého stupňa.
3. Štandardná dĺžka štúdia pre bakalársky študijný program vrátane odbornej praxe je:
	1. v dennej forme štúdia tri akademické roky,
	2. v externej forme štúdia tri alebo štyri akademické roky v súlade s platnou akreditáciou.
4. Počet kreditov, ktorých dosiahnutie je podmienkou riadneho skončenia štúdia, pre bakalársky študijný program so štandardnou dĺžkou štúdia je najmenej 180 kreditov.
5. Študijný program druhého stupňa sa zameriava na získanie teoretických a praktických poznatkov založených na súčasnom stave vedy, techniky alebo umenia a na rozvíjanie schopnosti ich tvorivého uplatňovania pri výkone povolania alebo pri pokračovaní vo vysokoškolskom štúdiu podľa doktorandského študijného programu.
6. Absolventi študijného programu spájajúceho prvý stupeň a druhý stupeň štúdia a absolventi študijného programu druhého stupňa získajú vysokoškolské vzdelanie druhého stupňa.
7. Štandardná dĺžka štúdia pre študijný program spájajúci prvý stupeň a druhý stupeň vzdelávania vrátane odbornej praxe je:
	1. v dennej forme štúdia päť, príp. šesť akademických rokov v súlade s platnou akreditáciou,
	2. v externej forme štúdia päť - sedem akademických rokov v súlade s platnou akreditáciou.
8. Počet kreditov, ktorých dosiahnutie je podmienkou riadneho skončenia štúdia, pre študijný program spájajúci prvý stupeň a druhý stupeň vzdelávania so štandardnou dĺžkou štúdia je najmenej 300 kreditov.
9. Štandardná dĺžka štúdia pre študijný program druhého stupňa vrátane odbornej praxe je:
	1. v dennej forme štúdia dva akademické roky,
	2. v externej forme štúdia dva alebo tri akademické roky v súlade s platnou akreditáciou.
10. Počet kreditov, ktorých dosiahnutie je podmienkou riadneho skončenia štúdia, pre študijný program druhého stupňa so štandardnou dĺžkou štúdia je najmenej 120 kreditov.
11. Štúdium podľa študijného programu v dennej forme nesmie presiahnuť jeho štandardnú dĺžku o viac ako dva roky. Štúdium podľa študijného programu v externej forme štúdia nesmie presiahnuť jeho štandardnú dĺžku o viac ako tri roky.
12. Ak z dôvodu krízovej situácie (mimoriadnej situácie, núdzového stavu alebo výnimočného stavu) nemohol študent riadne skončiť štúdium v lehote podľa bodu 9, rektor môže na odôvodnenú žiadosť študenta mimoriadne predĺžiť štúdium nad rozsah ustanovený v bode 9 a určiť študentovi lehotu, o ktorú sa štúdium predĺži.
13. Prekročenie štandardnej dĺžky štúdia je spoplatňované podľa smernice vydávanej univerzitou.

# Čl. 12

# Súbežné štúdium

1. Študent, ktorý študuje súbežne v jednom akademickom roku dva alebo viac študijných programov poskytovaných verejnou vysokou školou v tom istom stupni, je povinný uhradiť ročné školné v druhom a ďalšom študijnom programe za štúdium v príslušnom akademickom roku. Ak sa na študenta vzťahuje povinnosť uhradiť školné podľa § 92 ods. 5 zákona, je povinný do 30. septembra príslušného akademického roka písomne, čestným vyhlásením, oznámiť fakulte, ak je zapísaný na študijný program uskutočňovaný na fakulte, rozhodnutie, v ktorom študijnom programe bude v príslušnom akademickom roku študovať bezplatne, ak má na bezplatné vysokoškolské štúdium nárok.

# Čl. 13

# Predmety štúdia

1. Študijný program sa člení na predmety štúdia a predmety štátnej skúšky (ďalej len „predmet“).
2. Každý predmet je jednosemestrový, definovaný kódom a názvom. Údaje o charaktere predmetu, kreditovej a hodinovej dotácii, vyučujúcom, o podmienkach jeho zapísania, absolvovania a hodnotenia, o výsledkoch vzdelávania, obsahu a odporúčanej literatúre sú uvedené v informačnom liste predmetu, ktorý je zverejnený v modulárnom akademickom informačnom systéme. Vyučujúci predmetu je zodpovedný za aktualizáciu údajov v informačnom liste predmetu.
3. Podľa záväznosti absolvovania sa predmety zaradené do študijného programu členia na:
	1. povinné,
	2. povinne voliteľné,
	3. výberové.
4. V rámci učiteľských kombinačných študijných programov musí byť štruktúra študentom zvolených povinne voliteľných predmetov vyvážená, teda rovnomerne obsahovať predmety z oboch aprobácií a učiteľského základu, pokiaľ nie je akreditovaným študijným programom určené inak.
5. V rámci prekladateľských kombinačných študijných programov musí byť štruktúra študentom zvolených povinne voliteľných predmetov vyvážená, teda rovnomerne obsahovať predmety z oboch aprobácií a translatologického základu, pokiaľ nie je akreditovaným študijným programom určené inak.
6. Študent si zapisuje výberové predmety tak, aby súčet ich kreditovej dotácie tvoril maximálne 5 % z celkového počtu kreditov (v prvom stupni štúdia max. 9 kreditov, v druhom stupni štúdia max. 6 kreditov), ktorých dosiahnutie je podmienkou riadneho skončenia štúdia. Výberové predmety absolvované, resp. uznané nad počet 5 % sa do počtu kreditov potrebných pre riadne skončenie štúdia nezarátajú. Všetky absolvované predmety sa uvádzajú v dodatku k diplomu. Zápis predmetu z iného stupňa štúdia nie je možný.
7. Podľa nadväznosti sa predmety zaradené do študijného programu členia na:
	1. predmety podmienené úspešným absolvovaním iných predmetov – zápis takéhoto predmetu je podmienený úspešným absolvovaním iného predmetu (prerekvizity) alebo iných predmetov,
	2. predmety bez nadväznosti – zápis takéhoto predmetu nie je podmienený úspešným absolvovaním iného predmetu (prerekvizity).

# Čl. 14

# Akademický rok a jeho organizácia

1. Akademický rok sa začína 1. septembra kalendárneho roka a skončí sa 31. augusta nasledujúceho roka. Doktorandské štúdium sa môže začať aj začiatkom letného semestra v prvom roku štúdia akademického roka.
2. Akademický rok sa člení na zimný semester, ktorý sa začína 1. septembra kalendárneho roku, a letný semester, ktorý sa začína prvým dňom výučby v letnom semestri podľa harmonogramu príslušného akademického roka, skúškové obdobie príslušného semestra a letné prázdniny.
3. Harmonogram akademického roka určuje rektor najneskôr do 31. marca kalendárneho roka. Harmonogram je záväzný pre všetky fakulty a iné súčasti univerzity.
4. Výučba v každom semestri trvá trinásť týždňov, okrem študijných programov, v ktorých je rozsah vyučovacej povinnosti upravený predpismi o príprave na niektoré regulované povolania alebo predpismi jednotlivých cirkví.
5. Ak harmonogram akademického roka neurčí inak, má skúškové obdobie minimálny rozsah šesť týždňov.
6. V období letných prázdnin je možné realizovať kurzy, praxe a exkurzie podľa študijného programu, pričom táto činnosť nesmie presahovať štyri týždne z letných prázdnin.

# Čl. 15

# Organizácia vzdelávacej činnosti

1. Vyučujúci je povinný zverejniť informačný list predmetu v modulárnom akademickom informačnom systéme (ďalej len MAIS) najneskôr do termínu prvého kola zápisu a v priebehu prvého týždňa semestra oboznámiť študentov so sylabami svojich prednášok a plánom seminárov alebo cvičení, resp. s obsahom informačného listu, povinnou a odporúčanou literatúrou, podmienkami priebežnej kontroly, podmienkami absolvovania predmetu, podmienkami skúšky a počtom kreditov získaných za predmet, spôsobom skúšania a hodnotenia predmetu. Informačný list predmetu musí obsahovať explicitnú časť o tom, aký výsledok priebežnej kontroly štúdia oprávňuje študenta prihlásiť sa na skúšku. V prípade nesplnenia tohto limitu konanie skúšky nie je možné a študent je na konci výučbovej časti príslušného semestra hodnotený známkou FX.
2. Výučba predmetu prebieha podľa rozvrhu hodín, ktorý je zverejnený v MAIS.
3. Účasť študentov na hodinách priamej výučby je povinná. Účasť na praxi alebo praktickej výučbe a výcviku realizovaných v teréne alebo v iných externých ustanovizniach nie je zastupiteľná inými aktivitami študenta.
4. Neospravedlnená neúčasť na priamej výučbe je hodnotená ako nesplnenie podmienok na úspešné absolvovanie predmetu a je zaevidované hodnotenie FX, resp. neabsolvoval.
5. Študent má právo absolvovať časť štúdia na inej vysokej škole v Slovenskej republike alebo v zahraničí. Súhlas na štúdium a na čas jeho trvania udeľuje podľa typu mobilityrektor a je záležitosťou trojstrannej zmluvy medzi študentom, univerzitou a prijímajúcou fakultou. Univerzita po návrate študentovi uzná časť štúdia v súlade so zmluvou, s európskym štandardom a Európskym systémom transferu kreditov. Ak študent absolvoval časť štúdia na vysokej škole, ktorá nemá implementovaný kompatibilný kreditový systém, uznanie kreditov posúdi osoba zodpovedná za študijný program a kredity prizná príslušný ECTS koordinátor.
6. Študent je povinný podpísať s gestorským pracoviskom a príslušným prodekanom Dohodu o prenose kreditov pred odchodom na mobilitu na univerzite alebo jej súčasti a riadi sa príslušnými vnútornými predpismi univerzity.
7. Študent, ktorý absolvuje študijnú mobilitu počas zimného semestra, môže vykonávať skúšky z predmetov, ktoré má zapísané na domácej inštitúcii za zimný semester, po dohode s vyučujúcim aj počas letného semestra príslušného akademického roka. Študent, ktorý absolvuje študijnú mobilitu počas letného semestra, môže vykonávať skúšky z predmetov, ktoré má zapísané na domácej inštitúcii v letnom semestri, po dohode s vyučujúcim do konca príslušného akademického roka. Túto výnimku uvedú aj v Dohode o náhradnom plnení povinností.

# Čl. 16

# Kontrola štúdia a hodnotenie študijných výsledkov

1. Hodnotenie študijných výsledkov študenta v rámci študijného predmetu sa uskutočňuje:
	1. priebežným hodnotením („PH“ s klasifikáciou),
	2. skúškou („S“ s klasifikáciou),
	3. absolvovaním – absolvoval („A“ bez klasifikácie).
2. Termíny priebežných kontrol určujú vyučujúci po dohode so študentmi v prvom týždni výučby v príslušnom semestri.
3. Absolvovanie predmetu sa hodnotí. Hodnotenie vyjadruje kvalitu osvojenia si vedomostí, zručností a kompetentností v súlade s výsledkami vzdelávania uvedenými v informačnom liste predmetu.
4. Hodnotenie študijných výsledkov študenta v rámci štúdia predmetu sa uskutočňuje podľa klasifikačnej stupnice, ktorú tvorí šesť klasifikačných stupňov:
	1. A – výborne (vynikajúce výsledky: numerická hodnota 1),
	2. B – veľmi dobre (nadpriemerné výsledky: 1,5),
	3. C – dobre (priemerné výsledky: 2),
	4. D – uspokojivo (prijateľné výsledky: 2,5),
	5. E – dostatočne (výsledky spĺňajú minimálne kritériá: 3),
	6. FX – nedostatočne (vyžaduje sa ďalšia práca: 4).
5. Kritériá úspešnosti (percentuálne vyjadrenie výsledkov pri hodnotení predmetu) sú pre klasifikačné stupne nasledovné:
	1. A: 100,00 – 90,00 %
	2. B: 89,99 – 80,00 %
	3. C: 79,99 – 70,00 %
	4. D: 69,99 – 60,00 %
	5. E: 59,99 – 50,00 %
	6. FX: 49,99 a menej %
6. Študent získa kredity za predmet vtedy, ak jeho výsledky boli hodnotené minimálne klasifikačným stupňom dostatočne (3, E) alebo absolvoval. Pri hodnotení klasifikačným stupňom nedostatočne (4, FX) alebo neabsolvoval, kredity za predmet študent nezíska.
7. Univerzita alebo fakulta môže pri vybraných predmetoch (kurzy, praxe, exkurzie a pod.) rozhodnúť, že sa nebudú hodnotiť známkou a určiť iné kritériá na ich úspešné absolvovanie ako podmienky na získanie kreditov. Takýto predmet sa hodnotí absolvoval, resp. neabsolvoval.
8. Študent je hodnotený známkou nedostatočne (4, FX) v prípade, že:
	1. na skúšku alebo opravný termín priebežného hodnotenia sa prihlásil, nedostavil sa a ani do dvoch dní po termíne sa neospravedlnil, resp. dôvody neúčasti neuznal skúšajúci,
	2. od záverečného hodnotenia odstúpil,
	3. bol zo záverečného hodnotenia skúšajúcim vylúčený,
	4. nesplnil podmienky na vykonanie skúšky,
	5. nesplnil podmienky priebežného hodnotenia,
	6. predmet neabsolvoval.
9. Dôvodom na vylúčenie z hodnotenia predmetu skúškou alebo priebežným hodnotením je najmä:
	1. používanie nepovolených podkladov a pomôcok,
	2. získavanie informácií od iných osôb,
	3. poskytovanie informácií iným skúšaným,
	4. podvádzanie.
10. Študent má splniť podmienky na získanie kreditov za predmet ukončený priebežným hodnotením do konca výučbovej činnosti príslušného semestra, v ktorom si predmet zapísal. Ak študent nesplní kritériá na úspešné absolvovanie predmetu, hodnotí sa klasifikačným stupňom nedostatočne (4, FX) a má právo na vykonanie jedného opravného termínu, najneskôr do konca skúškového obdobia príslušného semestra. Opravný termín musí vyučujúci vypísať počas skúškového obdobia v MAIS.
11. V prípade realizácie kurzov, praxí a exkurzií musí študent splniť podmienky na získanie kreditov do konca skúškového obdobia príslušného semestra, ak nie je určené inak. Ak študent za predmet získal hodnotenie neabsolvoval, má právo si ho zapísať jedenkrát znova.
12. V informačnom liste predmetu, ktorý je ukončený skúškou musia byť uvedené podmienky na absolvovanie skúšky. Ak je študent hodnotený známkou nedostatočne (4, FX), predmet neabsolvoval úspešne. Podľa odporúčaného študijného plánu študent absolvuje v jednom akademickom roku štúdia najviac desať skúšok.
13. Študent má z daného predmetu v akademickom roku, v ktorom je predmet zapísaný, právo na dva opravné termíny skúšky v rámci vypísaných termínov skúšok a harmonogramu akademického roku. Na žiadosť študenta umožní skúšajúci opravnú skúšku aj v prípade, že riadny termín skúšky študent absolvoval úspešne. Do MAIS sa zapíše opravný termín skúšky a študent je klasifikovaný hodnotením ostatného absolvovaného termínu.
14. Skúšky sa vykonávajú v skúškovom období podľa platného harmonogramu v príslušnom akademickom roku, najneskôr do konca skúškového obdobia. Ak študent na riadnom termíne získa známku nedostatočne (4, FX), má právo absolvovať skúšku v opravnom termíne. Ak študent v prvom opravnom termíne získa hodnotenie nedostatočne (4, FX), má právo absolvovať skúšku v druhom opravnom termíne, najneskôr do konca skúškového obdobia daného semestra. Ak študent aj v druhom opravnom termíne neabsolvoval predmet úspešne, má právo jedenkrát si ho zapísať znova. Ak študent po opakovanom zapísaní predmetu v príslušnom skúškovom období neabsolvuje predmet úspešne, je vylúčený zo štúdia.
15. Skúšajúci vypíše dostatočný počet termínov (minimálne päť termínov) tak, aby boli primerane rozložené počas skúškového obdobia daného semestra. Skúšajúci má právo obmedziť počet skúšaných na jeden termín, ale musí tak urobiť pri vypísaní termínov.
16. Termíny skúšok vypíše skúšajúci prostredníctvom MAIS najneskôr sedem dní pred začiatkom skúškového obdobia.
17. Študent je povinný prihlásiť sa na skúšku, respektíve sa z nej najneskôr deň pred skúškou odhlásiť prostredníctvom MAIS.
18. Študenti vykonávajú skúšky spravidla u vyučujúceho, ktorý predmet zabezpečoval. Vedúci vedecko-pedagogického pracoviska na návrh osoby zodpovednej za študijný program môže poveriť skúšaním daného predmetu viacerých vyučujúcich.
19. Hodnotenie predmetov, získané kredity a splnenie podmienok absolvovania predmetov je vyučujúci povinný zaznamenať do MAIS najneskôr do troch pracovných dní. V prípade študentov v končiacom roku štúdia vyučujúci zapíše hodnotenie za letný semester najneskôr v deň skončenia skúškového obdobia. Študent je povinný najneskôr do troch pracovných dní po ukončení príslušného semestra skontrolovať si správnosť zaznamenaných výsledkov, získaných kreditov a splnených podmienok absolvovania predmetov v MAIS. V prípade zistených nezrovnalostí sa študent obráti na vyučujúceho. Vyučujúci je povinný po skončení skúškového obdobia odovzdať vedúcemu pracoviska záznam o záverečnom hodnotení, ktorý vedúci pracoviska po kontrole a zosumarizovaní správy odovzdá na študijné oddelenie.
20. Ak študent o to písomne požiada, môže prodekan/prorektor pre vzdelávanie povoliť v odôvodnených prípadoch vykonať skúšku, alebo priebežné hodnotenie v opravnom termíne pred komisiou, ktorú menuje dekan/rektor. O komisionálne hodnotenie je možné požiadať na študijnom oddelení fakulty najneskôr do troch pracovných dní po uskutočnení riadneho termínu priebežného hodnotenia alebo prvého opravného termínu skúšky, avšak nie neskôr ako 7 kalendárnych dní pred ukončením skúškového obdobia.
21. Povinné predmety, ktoré končia podľa ods. 7 tohto článku „absolvoval“, si študent musí zapísať opakovane. K týmto predmetom nie je opravný termín.
22. Na hodnotenie celkových študijných výsledkov študenta vo vymedzenom období sa používa vážený študijný priemer. Vypočíta sa tak, že v hodnotenom období sa zrátajú súčiny počtu kreditov a číselného hodnotenia podľa ods. 4 tohto článku pre všetky predmety zapísané študentom a výsledok sa vydelí celkovým počtom kreditov získaných študentom za dané obdobie (Príloha 1). Za predmety, ktoré si študent zapísal a neabsolvoval, sa do váženého študijného priemeru započíta známka nedostatočne (4, FX). Predmety, za ktoré nie je možné získať kredity a ktoré nie sú hodnotené známkou, sa do váženého študijného priemeru nezahŕňajú.
23. Na úspešné skončenie štúdia v kreditovom systéme štúdia je potrebné, aby študent absolvoval všetky povinné predmety a získal dostatočný počet kreditov v predpísanej skladbe, úspešne vykonal štátne skúšky predpísané študijným programom.
24. V čase krízovej a mimoriadnej situácie možno skúšky a priebežné hodnotenia realizovať dištančnou metódou. Študent, ktorý sa zúčastní na online hodnotení, ústnom aj písomnom, je zodpovedný za svoje technické pripojenie, pričom prenos zvuku a obrazu sú nevyhnutnou podmienkou.

# Čl. 17

# Kredity, ich zhromažďovanie a prenos

1. Organizácia všetkých stupňov a foriem vysokoškolského štúdia na univerzite je založená na kreditovom systéme štúdia. Kreditový systém štúdia využíva zhromažďovanie a prenos kreditov.
2. Študent je povinný v študijnom programe získať potrebný počet kreditov, ktorých rozloženie a celkový počet je určený akreditovaným študijným programom. Štandardná záťaž študenta za celý akademický rok je vyjadrená počtom:
	1. pre študentov, ktorí sa zapísali na štúdium do 31. 10. 2022: na dennej forme štúdia 60 kreditov, na externej forme štúdia 48 kreditov,
	2. pre študentov, ktorí sa zapísali na štúdium po 1. 11. 2022: 60 kreditov, za semester 30 kreditov.
3. Každý predmet uvedený v študijných programoch je ohodnotený počtom kreditov, ktoré vyjadrujú kvantitatívnu mieru záťaže študenta pri štúdiu daného predmetu.
4. Študent získava kredity po úspešnom absolvovaní predmetu študijného programu. Za daný predmet študijného programu je možné v priebehu štúdia získať kredity iba raz. Nie je možný prenos kreditov za predmety absolvované v rôznych stupňoch štúdia.
5. Zhromažďovanie kreditov je získavanie kreditov za úspešné absolvovanie predmetov v čase, v ktorom bol študent zapísaný na štúdium jedného študijného programu. Jednou z podmienok pokračovania v štúdiu je získanie potrebného súčtu kreditov.
6. Prenos kreditov je získavanie kreditov absolvovaním časti štúdia na základe zmluvy o štúdiu na inej vysokej škole v Slovenskej republike alebo v zahraničí.
7. Prenos kreditov je zabezpečený prihláškou na štúdium, zmluvou o štúdiu a výpisom výsledkov štúdia. Zmluva o štúdiu je trojstranná dohoda uzavretá medzi študentom, vysielajúcou vysokou školou a prijímajúcou vysokou školou pred nastúpením študenta na prijímajúcu školu. Predmety absolvované na prijímajúcej vysokej škole sa študentovi uznávajú na základe výpisu výsledkov štúdia, ktorý vyhotoví prijímajúca vysoká škola na záver jeho pobytu. Výpis sa stáva súčasťou osobnej študijnej dokumentácie študenta.
8. Študent si nemôže zapísať opakovaný povinný predmet na prijímajúcej inštitúcii, musí ho absolvovať na domácej inštitúcii.
9. Za uznanie kreditov a ich zapísanie do MAIS zodpovedá príslušný ECTS koordinátor.
10. Predpísané štátne skúšky musí študent absolvovať na tej súčasti univerzity, na ktorej je zapísaný. Pri medzifakultnom štúdiu musí študent absolvovať predpísané štátne skúšky na fakultách, ktoré sa podieľajú na uskutočňovaní študijného programu, ktorý študuje.

# Čl. 18

# Zápis predmetov a pravidlá absolvovania predmetov

1. Zápis je vytvorenie zápisného listu v MAIS a vykonanie administratívneho zápisu. Zápisom si študent definuje svoj študijný plán pre nasledujúci rok štúdia.
2. Univerzita prostredníctvom modulárneho akademického informačného systému organizuje zápis predmetov príslušného obdobia (semestra, roka) štúdia podľa harmonogramu daného akademického roka. Povinnosťou študenta je prostredníctvom MAIS vytvoriť si zápisný list a výberom predmetov určiť, akú časť povinností predpísanú študijným programom chce absolvovať v nasledujúcom období štúdia.
3. Administratívny zápis sa koná v dňoch podľa harmonogramu akademického roka. Vlastnoručne podpísaný zápisný list vytlačený z MAIS študent odovzdá na príslušnom študijnom oddelení do začiatku výučbovej časti akademického roka podľa usmernení fakulty. Týmto zápisným listom preukazujú zaplatenie poplatkov súvisiacich so zápisom a zapísanie predmetov v danom kole zápisu. Až na základe administratívneho zápisu možno vydať potvrdenie o štúdiu. Účasť študenta na administratívnom zápise je povinná.
4. Študenti, ktorí nastupujú po prerušení štúdia, sa zapisujú najneskôr do piatich dní od termínu skončenia prerušenia.
5. Študent si musí počas štúdia opakovane zapísať povinný predmet, ktorý absolvoval neúspešne. Po druhom neúspešnom pokuse o absolvovanie povinného predmetu je študent vylúčený zo štúdia. Ak študent neúspešne absolvuje povinný predmet v zimnom semestri v končiacom roku štúdia, ide o tretí rok bakalárskeho štúdia a druhý rok magisterského štúdia, môže požiadať o jeho zapísanie v nasledujúcom (letnom) semestri, tak, aby mohol byť po jeho absolvovaní pripustený ku štátnej skúške. Rovnako si môže v končiacom roku štúdia zapísať neúspešne absolvovaný podmieňujúci predmet k podmienenému predmetu končiaceho roka.
6. Povinne voliteľný predmet zapísaný, ale absolvovaný neúspešne, si musí študent zapísať počas štúdia ešte raz, alebo namiesto tohto predmetu si môže zapísať iný z ponuky povinne voliteľných predmetov. O výbere náhradného predmetu musí informovať príslušné študijné oddelenie. Po druhom neúspešnom pokuse o absolvovanie takéhoto vybraného povinne voliteľného predmetu je študent vylúčený zo štúdia.
7. Študent si môže opakovane zapísať výberový predmet, ktorý absolvoval neúspešne, alebo si môže vybrať iný výberový predmet. Ak študent dosiahol dostatočný počet kreditov absolvovaním povinných a povinne voliteľných predmetov, nemusí si zapísať žiadny výberový predmet.
8. Študentovi môže byť zapísaný predmet zrušený:
	1. na základe rozhodnutia dekana/rektora, ak výučba daného predmetu v príslušnom akademickom roku nemôže byť zabezpečená,
	2. ak je počet študentov, ktorí majú predmet zapísaný nižší ako minimálny počet študentov dopredu oznámený gestorským pracoviskom,
	3. ak študent nebol vybraný na štúdium predmetu pre nadmerný počet záujemcov,
	4. ak študent nezískal kredity za niektorý z podmieňujúcich predmetov (študijné oddelenie informuje študenta o odobraní predmetu),
	5. ak sa zistí, že si študent zapísal predmety v rozpore s podmienkami na zápis predmetov, vyplývajúcimi zo študijného programu a študijného poriadku.
9. Ak z dôvodu zrušenia zápisu niektorých predmetov podľa odseku 8 klesol počet získateľných kreditov pod stanovený počet kreditov, študentovi môžu byť na základe písomnej žiadosti podanej na študijnom oddelení príslušnej fakulty najneskôr do konca prvého týždňa výučby zapísané za zrušené predmety iné predmety.
10. O vytvorenie zápisného listu a pridanie predmetu môže študent požiadať na študijnom oddelení príslušnej fakulty najneskôr do začiatku výučbovej časti semestra.

# Čl. 19

# Študijný poradca, koordinátor študentských mobilít a koordinátori pre študentov so špecifickými potrebami

1. Na poskytovanie poradenskej služby všetkým študentom bakalárskeho stupňa štúdia a magisterského stupňa štúdia pôsobia na univerzite študijní poradcovia (tútori).
2. Študijný poradca je poradcom študentov v otázkach štúdia. Študijný poradca je v kontakte so skupinou študentov, ktorá mu je zverená. Náplňou práce študijného poradcu (v spolupráci s vedúcimi vedecko-pedagogických pracovísk a prodekanmi fakúlt) je pomoc pri riešení študijných problémov študentov. Ide najmä o:
	1. poskytovanie poradenskej služby pri zostavovaní študijných plánov,
	2. objasňovanie princípov kreditového štúdia,
	3. pomoc pri pochopení a výklade študijného poriadku a ďalších vnútorných predpisov univerzity a jej fakúlt,
	4. zorganizovanie informačného stretnutia pre študentov prvého roka bakalárskeho stupňa štúdia na začiatku akademického roka, kde sa študentom poskytnú základné informácie o fungovaní akademického prostredia vysokej školy,
	5. pomoc pri riešení praktických problémov spätých so štúdiom.
3. Na zabezpečenie študentskej mobility vymenúva rektor alebo dekan, ak ide o pôsobenie na fakulte, z radov vysokoškolských učiteľov alebo ostatných zamestnancov univerzity koordinátora, ktorého úlohou je najmä účasť na príprave a uskutočňovaní programov medzinárodnej spolupráce vo vzdelávacej oblasti, riešenie úloh spojených s vysielaním a prijímaním študentov, poskytovanie poradenských služieb študentom o možnostiach štúdia na iných vysokých školách v Slovenskej republike a v zahraničí.
4. Na jednotlivých fakultách PU pôsobia fakultní koordinátori pre študentov so špecifickými potrebami, ktorých výkonom činnosti poverujú dekani fakulty. Na celouniverzitnej úrovni pôsobí koordinátor vysokej školy, ktorého menuje rektor.

# Čl. 20

# Uznávanie predmetov a kreditov

1. Študent môže požiadať o uznanie predmetov a kreditov absolvovaných v inom alebo identickom študijnom programe najneskôr sedem pracovných dní pred začiatkom výučbovej časti zimného semestra.
2. Študent môže požiadať len o uznanie toho predmetu, ktorý už úspešne absolvoval v predchádzajúcich akademických rokoch a získal zaň príslušný počet kreditov, a v prípade, ak od jeho absolvovania neuplynulo viac ako päť rokov. Predmet môže byť uznaný študentovi najviac dvakrát.
3. Žiadosť o uznanie predmetu a priznanie kreditov za príslušný predmet predkladá študent na študijnom oddelení kmeňovej fakulty alebo univerzity.
4. K žiadosti o uznanie predmetu a priznanie kreditov za príslušný predmet je študent povinný priložiť výpis výsledkov štúdia a informačný list, príp. sylaby príslušného predmetu.
5. Rozhodnutiu dekana/rektora predchádza posúdenie informačného listu osobou zodpovednou za študijný program. Pri univerzitných študijných programoch posúdenie uznávaných predmetov zabezpečuje osoba zodpovedná za príslušný univerzitný študijný program.
6. Uznať možno len predmet, pri ktorom je minimálna obsahová zhoda 70 % s predmetom z aktuálneho študijného programu. Uznanie predmetu, ktorý bol už raz absolvovaný v predchádzajúcom štúdiu, je v kompetencii osoby zodpovednej za študijný program.
7. Uznať predmet vykonaný v inom študijnom programe a uznať zaň príslušný počet kreditov možno pri splnení podmienok uvedených v predchádzajúcich bodoch vtedy, ak študent v časti akademického roka, v ktorej žiada o uznanie predmetu a kreditov, študuje iba v jednom študijnom programe. Neuznávajú sa predmety zo súbežného štúdia.
8. Uznať predmet a priznať kredity za predmet, ktorý študent absolvoval v predchádzajúcom období štúdiom v študijnom programe, ktorý riadne skončil, t.j. bol mu priznaný príslušný akademický titul, nie je možné.
9. V prípade uznávania výsledkov štúdia z predchádzajúceho neukončeného štúdia sa počet kreditov uznáva v rozsahu počtu kreditov stanovených aktuálnym študijným programom. Uvedené pravidlo uznávania počtu kreditov platí pre všetky predmety (povinné, povinne voliteľné a výberové).
10. V prípade uznávania výsledkov štúdia, ktorá je súčasťou štúdia sa počet kreditov uznáva v rozsahu počtu kreditov získaných na prijímajúcej inštitúcii.
11. Uznanie predmetov štátnej skúšky nie je možné.

# Čl. 21

# Prerušenie štúdia

1. Štúdium študijného programu možno na žiadosť študenta prerušiť. Prerušenie štúdia povoľuje dekan, v prípade univerzitných pracovísk rektor.
2. Študent môže písomne požiadať o prerušenie štúdia:
3. najviac na dva roky zo zdravotných dôvodov v každom stupni štúdia iba raz,
4. najviac na jeden rok bez udania dôvodu, a to v každom stupni štúdia iba raz. Tehotným študentkám sa môže prerušiť štúdium šesť týždňov pred očakávaným dňom pôrodu, najneskôr však dňom pôrodu. Dobu prerušenia štúdia počas materskej, resp. rodičovskej dovolenky si študent/ka navrhne sama. Táto doba však nesmie byť dlhšia ako tri roky,
5. študentom – bohoslovcom, študujúcim v študijnom programe spájajúcom prvý a druhý stupeň vysokoškolského vzdelávania Katolícka teológia a Pravoslávna teológia sa preruší štúdium najviac na jeden rok kvôli pastoračnému ročníku.
6. Žiadosť o prerušenie štúdia možno podať kedykoľvek, po uhradení školného za aktuálny akademický rok, ak má študent povinnosť hradiť školné. Prerušenie štúdia trvá do začiatku letného semestra alebo do 31.8. daného roka. Doba prerušenia štúdia sa nezapočítava do štandardnej dĺžky štúdia a zaznamenáva sa do MAIS.
7. Dňom prerušenia štúdia stráca študent postavenie študenta podľa zákona. Študent nemôže získavať hodnotenie a nemôžu sa mu priznávať kredity.
8. Ak študent preruší štúdium mimo výučbovej časti semestra, evidujú sa mu všetky hodnotenia študijných výsledkov v rámci štúdia predmetu získané do dátumu podania žiadosti o prerušenie štúdia. Predmety, za ktoré získal študent do termínu podania žiadosti o prerušenie štúdia známku FX alebo nezískal žiadne hodnotenie, sa pri opätovnom zápise považujú za opakovane zapísané predmety.
9. Právo na opätovný zápis vzniká študentovi po uplynutí doby, na ktorú bolo štúdium prerušené. Po uplynutí doby prerušenia štúdia je študent povinný prihlásiť sa na študijnom oddelení fakulty a zapísať sa. Ak tak neurobí v čase stanovenom na zápis do ďalšieho úseku štúdia, postupuje sa podľa čl. 24 tohto poriadku. Ak pominú dôvody na prerušenie štúdia, môže dekan alebo rektor na základe písomnej žiadosti ukončiť prerušenie štúdia aj pred uplynutím doby prerušenia štúdia.
10. Ak počas prerušenia štúdia dôjde k legislatívnej zmene podmienok štúdia, vzťahujú sa na študenta po jeho opätovnom zápise na štúdium nové právne predpisy. Ak počas prerušenia štúdia dôjde k zmene študijného plánu, podľa ktorého študent študoval, v súlade s príslušným študijným programom dekan/rektor na návrh vedúceho vedecko- pedagogického pracoviska určí, ktoré študijné povinnosti musí študent splniť, a stanoví lehoty na ich splnenie. Dekan alebo rektor môže študentovi určiť povinnosť vykonať v danej lehote rozdielové skúšky.

# Čl. 22

# Zmena študijného programu, zmena formy štúdia a zápis študentov (prestup) z inej vysokej školy

1. Zmena študijného programu sa týka študentov zapísaných v študijnom programe uskutočňovanom na univerzite alebo jej fakultách.
2. Na základe písomnej žiadosti študenta môže zmenu študijného programu povoliť dekan, ak sa študijný program realizuje na fakulte alebo rektor, ak sa študijný program realizuje na univerzite, v týchto prípadoch:
	1. ak ide o zmenu aprobácie v rámci rovnakého študijného odboru, zmeniť sa môže maximálne jedna aprobácia kombinačného študijného programu,
	2. ak ide o zmenu učiteľského, resp. prekladateľského kombinačného študijného programu na učiteľský, resp. prekladateľský študijný program pri zachovaní jednej aprobácie.
3. Študent fakulty, resp. univerzity môže žiadať o zmenu študijného programu najskôr po splnení študijných povinností na konci prvého semestra štúdia.
4. Zmena je dovolená aj v rámci študijných odborov. Zmena jednoaprobačného učiteľského študijného programu na kombináciu študijných programov nie je dovolená.
5. Zmenu študijného programu je možné realizovať v stupni štúdia najviac raz.
6. Pri zmene študijného programu musia byť ďalej splnené tieto podmienky:
	1. písomná žiadosť musí byť podaná najneskôr do skončenia druhého roka štúdia (na bakalárskom stupni), resp. do skončenia prvého roka štúdia (na magisterskom stupni), t. j. do 31. augusta daného kalendárneho roka,
	2. študent musí mať splnené študijné povinnosti pri kontrole po príslušnej etape štúdia,
	3. so zmenou musí súhlasiť osoba zodpovedná za študijný program. Na návrh osoby zodpovednej za študijný program môže dekan/rektor určiť rozdielové skúšky. Formu a rozsah rozdielových skúšok určuje osoba zodpovedná za študijný program.
7. Administratívny súhlas so zmenou študijného programu vydáva dekan alebo rektor, ak sa študijný program realizuje na univerzite, najneskôr do začatia výučby v nasledujúcom semestri akademického roka, pred ktorým študent o zmenu požiadal. Dekan, resp. rektor pri rozhodovaní prihliada na kapacitné možnosti fakulty, resp. univerzity.
	1. Ak dôjde pri zmene študijného programu k zmene formy štúdia na fakulte/univerzite z dennej na externú, študent je povinný uhradiť školné (podľa aktuálneho cenníka) do siedmich dní od doručenia rozhodnutia o zmene študijného programu.
8. V zmysle § 59 ods. 4 až 6 zákona dekan, resp. rektor môže povoliť zápis študentovi, ktorý bol prijatý na štúdium študijného programu príslušného stupňa v rovnakom študijnom odbore na inej vysokej škole, ak o to písomne požiada. Žiadateľ musí splniť tieto podmienky:
	1. písomná žiadosť o zápis musí byť podaná najneskôr do 31. augusta daného kalendárneho roka, t.j. ešte pred začatím akademického roka, v ktorom má študent záujem začať študovať na fakulte,
	2. v prípade novoprijatého študenta je možné podať písomnú žiadosť do 15. septembra kalendárneho roka,
	3. študent musí mať splnené podmienky pre postup do vyššieho ročníka podľa pravidiel príslušnej vysokej školy, resp. fakulty, kde študoval,
	4. žiadosť o zápis nemôže podať študent, ktorý má v čase jej podania prerušené štúdium alebo je v končiacom roku príslušného stupňa štúdia.

Tento článok sa vťahuje aj na študentov uznanej vysokej školy zriadenej podľa právnych predpisov iného štátu, ktorý boli prijatí na štúdium v príslušnom stupni v obdobnej oblasti poznania.

1. Dekan, resp. rektor rozhodne o žiadosti študenta inej vysokej školy o zápis na štúdium do 30 dní od doručenia všetkých podkladov a po predchádzajúcom vyjadrení osoby zodpovednej za príslušný študijný program.
2. Podkladmi nevyhnutnými pre prijatie rozhodnutia sú:
	1. vysvedčenie o maturitnej skúške (ak ide o študenta prvého stupňa štúdia), resp. diplom o ukončení prvého stupňa štúdia (ak ide o študenta druhého stupňa štúdia),
	2. rozhodnutie o prijatí na štúdium na inej vysokej škole,
	3. úradný výpis o absolvovaných jednotkách študijného programu a získaných kreditoch na inej vysokej škole a potvrdenie o splnení podmienok na postup do ďalšieho obdobia štúdia,
	4. informačné listy absolvovaných jednotiek študijného programu.
3. Dekan, resp. rektor si môže vyžiadať od žiadateľa aj ďalšie podklady a určiť splnenie ďalších podmienok pre prijatie rozhodnutia. Osoba zodpovedná za študijný program vo svojom vyjadrení posúdi najmä obsahový súlad jednotiek študijného programu, ktoré študent absolvoval na inej vysokej škole, s jednotkami študijného programu, ktorý sa uskutočňuje na univerzite, resp. na fakulte.
4. Dekan, resp. rektor oznámi vysokej škole, na ktorej študent zanechal štúdium, do troch pracovných dní od uskutočnenia zápisu, ktorému študentovi a v akom študijnom programe umožnil zápis a dátum zápisu.

# Čl. 23

# Bakalárska práca, diplomová práca a štátne skúšky

1. Bakalárska práca je záverečnou prácou bakalárskeho študijného programu. Bakalársku prácu môže viesť a oponovať vysokoškolský učiteľ, ktorý má aspoň o jeden stupeň vyššie vzdelanie, ako je stupeň, ktorý získa autor bakalárskej práce po jej obhajobe a ďalší odborníci schválení vedeckou radou fakulty. Bakalársku prácu môže viesť a oponovať aj doktorand, ktorý má aspoň o jeden stupeň vyššie vzdelanie, ako je stupeň, ktorý získa autor bakalárskej práce po jej obhajobe. Diplomová práca je záverečnou prácou magisterského študijného programu. Diplomovú prácu môže viesť a oponovať vysokoškolský učiteľ, ktorý má o jeden stupeň vyššie vzdelanie, ako je akademický titul, ktorý získa autor diplomovej práce po jej obhajobe a ďalší odborníci schválení vedeckou radou fakulty.
2. Témy bakalárskych prác vypisuje vedecko-pedagogické pracovisko po schválení osobou zodpovednou za študijný program. Zoznam odporúčaných tém bakalárskych prác zverejňujú vedecko-pedagogické pracoviská pre študentov zaradených v druhom roku OŠP bakalárskeho stupňa do 30. novembra daného akademického roka v MAIS a do 31.januára daného akademického roka ju zaevidujú v MAIS, prípadne podľa usmernenia fakulty.
3. Témy diplomových prác vypisuje vedecko-pedagogické pracovisko po schválení osobou zodpovednou za študijný program. Zoznam odporúčaných tém diplomových prác zverejňujú vedecko-pedagogické pracoviská pre študentov zaradených v prvom roku OŠP magisterského stupňa do 30. novembra daného akademického roka v MAIS a do 31.januára daného akademického roka ju zaevidujú v MAIS, prípadne podľa usmernenia fakulty.
4. Záverečná práca musí byť pôvodným výsledkom vlastnej a samostatnej činnosti študenta, Záverečná práca nesmie neoprávnene zasiahnuť do práv alebo právom chránených záujmov tretích osôb, najmä nesmie porušovať práva duševného vlastníctva tretej osoby alebo neoprávnene nakladať s utajovanými skutočnosťami alebo s osobnými údajmi, dôvernými informáciami či obchodným tajomstvom tretej osoby.
5. Záverečnú prácu posudzuje školiteľ práce a jeden oponent, prípadne dvaja oponenti v tom prípade, ak práca nemá školiteľa. Posudky vloží školiteľ a oponent do systému MAIS najneskôr 5 dní pred obhajobou záverečnej práce. V posudkoch, ktoré obsahujú hodnotenie a známku, musia byť zohľadnené tieto aspekty:
	1. celkové zvládnutie stanovenej témy,
	2. použitie reprezentatívnej literatúry,
	3. samostatnosť práce študenta (v prípade posudku školiteľa bakalárskej práce),
	4. funkčnosť zvolenej metódy a funkčnosť jej aplikácie,
	5. zodpovedajúca jazyková kultúra.
6. Školiteľ sa vždy vyjadruje i k protokolu o kontrole originality. V prípade vysokej zhody sa postupuje podľa usmernení fakúlt.
7. Na obhajobu je prijatá záverečná práca aj s jedným posudkom s negatívnym hodnotením. Ak komisia zhodnotí obhajobu záverečnej práce nedostatočne (4, FX), potom aj celkové hodnotenie práce je nedostatočne (4, FX). Hodnotenie štátnej skúšky z obhajoby práce v prípade dvoch negatívnych posudkov je FX. Študent, ktorého záverečná práca bola hodnotená dvoma posudkami s negatívnym hodnotením vykoná obhajobu záverečnej práce po jej prepracovaní v 1., alebo v 2. opravnom termíne.
8. Podmienkou pripustenia k obhajobe záverečnej práce je, okrem prípadov podľa § 63 ods. 11, súhlas študenta so zverejnením a sprístupnením záverečnej práce verejnosti podľa § 63 ods. 9 po dobu jej uchovávania podľa § 63 ods. 7 bez nároku na odmenu.
9. Štátna skúška sa vykoná pred skúšobnou komisiou na vykonanie štátnej skúšky (ďalej len „skúšobná komisia“). Priebeh štátnej skúšky a vyhlásenie jej výsledkov sú verejné. Rozhodovanie skúšobnej komisie o výsledkoch štátnej skúšky sa uskutoční na neverejnom zasadnutí skúšobnej komisie.
10. V čase krízovej a mimoriadnej situácie možno vykonať štátnu skúšku prostredníctvom videokonferencie alebo inými prostriedkami informačnej a komunikačnej technológie bez fyzickej prítomnosti.
11. V čase krízovej a mimoriadnej situácie sa verejná časť štátnej skúšky považuje za verejnú aj vtedy, ak vysoká škola zabezpečí jej zvukový záznam dostupný verejnosti na vypočutie v priestoroch vysokej školy počas troch mesiacov od skončenia krízovej či mimoriadnej situácie.
12. Právo skúšať na štátnej skúške majú iba vysokoškolskí učitelia pôsobiaci na funkčných miestach profesorov a docentov a ďalší odborníci schválení vedeckou radou univerzity/fakulty; ak ide o bakalárske študijné programy, aj vysokoškolskí učitelia na funkčnom mieste odborného asistenta s vysokoškolským vzdelaním tretieho stupňa.
13. Skúšobná komisia má najmenej štyroch členov, z ktorých aspoň dvaja sú vysokoškolskí učitelia pôsobiaci na funkčných miestach profesorov alebo docentov; ak ide o bakalárske študijné programy, najmenej jeden vysokoškolský učiteľ pôsobiaci na funkčnom mieste profesora alebo vo funkcii docenta. Do skúšobných komisií na vykonanie štátnych skúšok sú spravidla zaraďovaní aj významní odborníci v danom študijnom odbore z iných vysokých škôl, z právnických osôb vykonávajúcich výskum a vývoj na území Slovenskej republiky alebo z praxe. Pre jeden študijný program možno zriadiť aj viacero skúšobných komisií.
14. Predsedu skúšobnej komisie vymenuje dekan/rektor. Predseda skúšobnej komisie riadi priebeh štátnej skúšky a zodpovedá za činnosť skúšobnej komisie.
15. V bakalárskom a magisterskom štúdiu pozostáva štátna skúška z predmetov stanovených príslušným akreditovaným študijným programom. Každý predmet štátnej skúšky je klasifikovaný osobitnou známkou. Formou štátnej skúšky je spravidla rozprava k obhajobe záverečnej práce a/alebo ústna odpoveď na prierezové otázky, zamerané na komplexné vedomosti študenta. To sa nevzťahuje na študijné programy, zamerané na prípravu na výkon regulovaných povolaní v zmysle predpisov EÚ. Štátna skúška môže mať aj (len) praktickú časť.
16. Štátnu skúšku v riadnom termíne, určenom harmonogramom štúdia, absolvuje študent, ktorý pri kontrole štúdia vykonanej v poslednom roku štúdia splnil povinnosti stanovené v študijnom programe.
17. Študent má právo na riadny termín a dva opravné termíny predmetov štátnej skúšky. Riadny termín a opravné termíny konania predmetov štátnej skúšky určí dekan/rektor. Termín sa zverejní najmenej mesiac vopred na úradnej výveske fakulty.
18. Študent, ktorý bol prihlásený na riadny alebo opravný termín štátnej skúšky a z vážnych preukázateľných dôvodov sa štátnej skúšky nezúčastnil, doručí ospravedlnenie vedúcemu príslušného študijného oddelenia nasledujúci pracovný deň po termíne konania štátnej skúšky. Predseda skúšobnej komisie môže podľa miery závažnosti dôvodu neúčasti rozhodnúť o akceptovaní ospravedlnenia, čo uvedie v evidencii výsledkov štátnej skúšky zápisom „ospravedlnený“. Neospravedlnená neúčasť alebo neúčasť, pri ktorej predseda skúšobnej komisie neakceptoval ospravedlnenie študenta, sa posudzuje, akoby študent bol hodnotený stupňom „nedostatočne“ (4, FX). Proti rozhodnutiu predsedu skúšobnej komisie sa študent môže odvolať najneskôr do troch pracovných dní, pričom v písomnom odvolaní uvedie i zdôvodnenie. Rozhodnutie dekana/rektora je konečné.

Posledný predmet štátnej skúšky musí študent úspešne absolvovať tak, aby nepresiahol štandardnú dĺžku štúdia študijného programu v dennej forme štúdia o viac ako dva roky a v externej forme o viac ako tri roky; inak mu štúdium skončí pre nesplnenie podmienok programu s výnimkou čl. 11 ods. 12.

1. Štátnu skúšku nemôže vykonať študent, proti ktorému sa viedlo konanie o disciplinárnom priestupku a disciplinárna komisia navrhla ako disciplinárne opatrenie vylúčenie zo štúdia, ak dekan nerozhodne uložiť miernejšie disciplinárne opatrenie alebo ak rektor rozhodnutie dekana nezrušil.
2. Každý predmet štátnej skúšky sa hodnotí samostatne klasifikačnými stupňami A až FX. Celkové hodnotenie štátnej skúšky sa vypočíta z priemeru známok jednotlivých predmetov štátnej skúšky.

Hodnotenie:

A: 1,00 – 1,25

B: 1,26 – 1,75

C: 1,76 – 2,25

D: 2,26 – 2,75

E: 2,76 – 3,00

FX: 3,01 – a vyššie

1. Ak niektorý predmet štátnej skúšky bol hodnotený stupňom nedostatočne (FX), celkové hodnotenie štátnej skúšky je „neprospel“.
2. Ak komisia hodnotí niektorý predmet štátnej skúšky stupňom nedostatočne (FX), študent neuspel na štátnej skúške, má nárok na dva opravné termíny. v prípade neúspešného druhého opravného termínu sa štúdium skončí pre nesplnenie podmienok študijného programu.
3. Štúdium sa ukončí absolvovaním všetkých predmetov štátnej skúšky.
4. Celkový výsledok bakalárskeho, magisterského a spojeného štúdia spájajúceho prvý stupeň a druhý stupeň sa stanoví takto:
	1. prospel s vyznamenaním, ak:
		* študent počas celého štúdia dosiahol vážený študijný priemer do 1,30 vrátane,
		* ak bol zo všetkých predmetov hodnotený len známkami A, B, alebo C,
		* ak celkový výsledok štátnej skúšky bol hodnotený známkami A alebo B (pričom počet hodnotení známkou A musí byť rovný alebo vyšší ako počet hodnotení známkou B),
		* ak žiadny predmet štátnej skúšky nebol vykonaný v opravnom termíne.
	2. prospel, ak študent vyhovel zo všetkých predmetov štátnej skúšky, ale nesplnil všetky podmienky podľa bodu a).
5. O konaní štátnej skúšky alebo jej predmetov sa vyhotoví:
	1. zápis o štátnej skúške, ktorý podpisuje predseda skúšobnej komisie a všetci prítomní členovia komisie,
	2. správa skúšobnej komisie na vykonanie štátnych skúšok o ich konaní, zahŕňajúca aj hodnotenie úrovne absolventov v príslušnom študijnom programe.
6. Absolventom bakalárskeho štúdia sa udeľuje akademický titul „bakalár“ (v skratke „Bc.“). Absolvent študijného programu spájajúceho prvý stupeň a druhý stupeň získava vysokoškolské vzdelanie druhého stupňa. Absolventom štúdia podľa magisterského študijného programu univerzita udeľuje akademický titul „magister“ (v skratke „Mgr.“). Absolventom štúdia podľa inžinierskeho študijného programu univerzita udeľuje akademický titul „inžinier“ (v skratke „Ing.“).
7. Univerzita zabezpečuje vydávanie vysokoškolského diplomu len v kombinácii štátneho jazyka s anglickým jazykom.

# Čl. 24

# Vylúčenie zo štúdia, skončenie štúdia

1. Štúdium sa riadne skončí absolvovaním štúdia podľa príslušného študijného programu. Dňom skončenia štúdia je deň, keď je splnená posledná z podmienok predpísaných na riadne skončenie štúdia daného študijného programu.

Štúdium v dennej forme štúdia nesmie presiahnuť jeho štandardnú dĺžku o viac ako dva roky. Štúdium v externej forme štúdia nesmie presiahnuť jeho štandardnú dĺžku o viac ako tri roky s výnimkou čl. 11 ods. 12.

1. Dokladmi o absolvovaní štúdia v študijnom programe sú:
	1. vysokoškolský diplom,
	2. vysvedčenie o štátnej skúške,
	3. dodatok k diplomu.
2. Okrem riadneho skončenia štúdia sa štúdium ukončí:
	1. zanechaním štúdia,
	2. neskončením štúdia v termíne určenom podľa § 65 ods. 2 zákona,
	3. vylúčením zo štúdia pre nesplnenie požiadaviek, ktoré vyplývajú zo študijného programu a zo študijného poriadku univerzity a fakulty,
	4. vylúčením zo štúdia podľa § 72 ods. 2 písm. c) zákona,
	5. nadobudnutím právoplatnosti rozhodnutia o neplatnosti štátnej skúšky alebo jej súčasti podľa § 108f ods. 1 v rámci štúdia nižšieho stupňa, ak je príslušné vzdelanie podmienkou na prijatie na prebiehajúce štúdium študijného programu vyššieho stupňa,
	6. vzdaním sa akademického titulu udeľovaného po absolvovaní študijného programu nižšieho stupňa, ak je príslušné vzdelanie podmienkou na prijatie na prebiehajúce štúdium študijného programu vyššieho stupňa,
	7. zrušením študijného programu, ak študent neprijme ponuku pokračovať v štúdiu iného študijného programu,
	8. smrťou študenta.
3. Pri skončení štúdia podľa ods. 4 písm. a) - g) dekan/rektor uvedie vo svojom rozhodnutí dôvody, pre ktoré došlo ku skončeniu štúdia.
4. Študentovi, ktorý skončil štúdium podľa ods. 4 písm. a – g) fakulta vydá výpis výsledkov štúdia v slovenskom jazyku, a ak o to študent požiada, aj v anglickom jazyku za stanovený poplatok.
5. Dňom ukončenia štúdia je
	1. podľa odseku 4 písm. a) deň, keď bolo vysokej škole doručené písomné vyhlásenie študenta o zanechaní štúdia,
	2. podľa odseku 4 písm. b) koniec akademického roka, v ktorom mal študent skončiť vysokoškolské štúdium s výnimkou čl. 11 os. 10,
	3. podľa odseku 4 písm. c) a d) deň, keď rozhodnutie o vylúčení zo štúdia nadobudlo právoplatnosť,
	4. podľa odseku 4 písm. g) deň, ku ktorému vysoká škola oznámila zrušenie študijného programu,
	5. podľa odseku 4 písm. e) deň, keď rozhodnutie o neplatnosti štátnej skúšky alebo jej súčasti nadobudlo právoplatnosť,
	6. podľa odseku 4 písm. f) deň doručenia písomného oznámenia podľa [§ 108h](https://www.slov-lex.sk/pravne-predpisy/SK/ZZ/2002/131/20220601#paragraf-108h).
6. Študent bude vylúčený zo štúdia pre neprospech vtedy, ak:
	1. nezískal v čase kontroly stanovený počet kreditov podľa Prílohy 2,
	2. ak si opakovane zapísal povinný alebo povinne voliteľný predmet a v príslušnom akademickom roku nezískal zaň kredity.
7. Študent môže byť zo štúdia vylúčený za závažné porušenie zákona o vysokých školách, Štatútu Prešovskej univerzity v Prešove, štatútu fakulty alebo za porušenie občianskych povinností. Podrobnosti upravuje disciplinárny poriadok univerzity pre študentov.

Tretia časť

Štúdium v doktorandskom študijnom programe

# Čl. 25

# Všeobecné zásady doktorandského štúdia

1. Základnou podmienkou prijatia na doktorandské štúdium je vysokoškolské vzdelanie druhého stupňa.
2. Doktorandské štúdium sa uskutočňuje v dennej forme alebo v externej forme. Študentom v dennej forme štúdia sa na čas trvania doktorandského štúdia poskytuje štipendium v súlade s § 54 ods. 18 zákona.
3. Štandardná dĺžka štúdia pre doktorandské štúdium v dennej forme je tri alebo štyri roky. V externej forme trvá doktorandské štúdium v štandardnej dĺžke štyri alebo päť rokov.
4. Doktorandské štúdium sa uskutočňuje na univerzite alebo fakulte alebo na externej vzdelávacej inštitúcii, ktorej Ministerstvo školstva, vedy, výskumu a športu Slovenskej republiky priznalo právo podieľať sa v príslušnom študijnom odbore na uskutočňovaní doktorandského študijného programu (ďalej len „externá vzdelávacia inštitúcia“), s ktorou má univerzita alebo fakulta uzavretú rámcovú dohodu o doktorandskom štúdiu a s ktorou uzatvorí individuálnu dohodu pre každého doktoranda.
5. Rámcová dohoda s externou vzdelávacou inštitúciou o doktorandskom štúdiu obsahuje zoznam školiteľov pre daný študijný odbor navrhovaných z externej vzdelávacej inštitúcie a vymenovaných dekanom/rektorom, spôsoby zverejňovania tém dizertačných prác, ktoré vypisuje externá vzdelávacia inštitúcia, dohodu o zastúpení členov určených externou vzdelávacou inštitúciou v odborovej komisii, komisii pre prijímacie skúšky, komisii pre dizertačné skúšky a komisii na obhajobu dizertačnej práce, dohodu o mieste konania skúšok a obhajob. Ak sa fakulta a externá vzdelávacia inštitúcia dohodli na spoločnej odborovej komisii, rámcová dohoda obsahuje tiež zloženie spoločnej odborovej komisie.
6. Individuálna dohoda s externou vzdelávacou inštitúciou o doktorandskom štúdiu jednotlivého doktoranda, ktorý sa prihlásil na tému dizertačnej práce vypísanú externou vzdelávacou inštitúciou, obsahuje vymedzenie povinností študijnej a vedeckej časti jeho doktorandského štúdia a určenie, kde a ako sa uskutoční študijná časť a pedagogická činnosť doktoranda. Dohoda tiež upraví podrobnosti o poskytovaní štipendia doktorandovi v dennej forme doktorandského štúdia externou vzdelávacou inštitúciou.

# Čl. 26

# Odborová komisia a osoba zodpovedná za doktorandský študijný program

1. Fakulta, ak sa študijný program uskutočňuje na fakulte, zriadi odborovú komisiu pre každý akreditovaný študijný program doktorandského štúdia, ktorá sleduje a hodnotí doktorandské štúdium v doktorandských študijných programoch jednotlivých študijných odborov. Fakulta sa môže dohodnúť s inou vysokou školou alebo externou vzdelávacou inštitúciou, že zriadi pre doktorandský študijný program spoločnú odborovú komisiu.
Ak sa doktorandské štúdium poskytuje v spolupráci s externou vzdelávacou inštitúciou, má táto inštitúcia v odborovej komisii primerané zastúpenie.
2. Členov odborovej komisie na návrh osoby zodpovednej za príslušný študijný program vymenúva dekan/rektor po schválení vo vedeckej rade fakulty. Vedecká rada schvaľuje aj členov odborovej komisie z inej vysokej školy alebo fakulty a z externej vzdelávacej inštitúcie, s ktorou má fakulta uzavreté dohody podľa čl. 26 ods. 4, 5 a 6.
3. Odborová komisia má najmenej sedem členov. Najmenej jeden člen nie je členom akademickej obce univerzity; v prípade realizácie vzdelávania v spolupráci s externou vzdelávacou inštitúciou je táto inštitúcia zastúpená minimálne jedným členom. Členovia komisie môžu byť profesori, docenti, hosťujúci profesori alebo kvalifikovaní odborníci z externého prostredia, ktorým bol udelený akademický titul PhD., ArtD., ThDr. (v oblasti katolíckej teológie) alebo jeho starší ekvivalent CSc. Členovia odborovej komisie volia zo svojich členov predsedu, ktorý je výkonným orgánom odborovej komisie. Robia tak spravidla na svojom ustanovujúcom zasadnutí, na ktorom tiež prerokujú a schvália organizačný a rokovací poriadok odborovej komisie, ak práva a povinnosti odborovej komisie neurčuje rokovací poriadok fakulty.
4. Odborová komisia zasadá podľa potreby, najmenej však jedenkrát ročne. Z každého zasadnutia odborovej komisie sa vypracúva a archivuje zápisnica.
5. Predseda odborovej komisie zodpovedá za celkové fungovanie študijného programu, najmä:
	1. zvoláva a vedie zasadnutia odborovej komisie,
	2. zodpovedá za vypracovanie zápisnice zo zasadnutia odborovej komisie a jej doručenie dotknutým osobám,
	3. po prerokovaní v odborovej komisii predkladá vo vedeckej rade príslušnej fakulty návrhy na školiteľov v doktorandskom stupni štúdia,
	4. má právo kontrolovať priebeh a administráciu doktorandského štúdia a v súčinnosti s osobou zodpovednou za študijný program je hlavným poradným orgánom dekana/rektora fakulty pri riešení sporných záležitostí, týkajúcich sa doktorandského štúdia v danom študijnom programe,
	5. navrhuje dekanovi témy dizertačných prác, o ktoré sa možno v rámci prijímacieho konania v danom študijnom programe uchádzať,
	6. priebežne monitoruje a hodnotí kvalitu študijného programu.
6. Osoba zodpovedná za študijný program zodpovedá za celkové fungovanie študijného programu, ktorý garantuje. Osoba zodpovedná za študijný program má právo kontrolovať priebeh a administráciu študijného programu a v súčinnosti s predsedom odborovej komisie je hlavným poradným orgánom dekana/ rektora fakulty pri riešení sporných vecí, týkajúcich sa doktorandského študijného programu.
7. V prípade, ak osoba zodpovedná za študijný program z vážnych dôvodov nemôže vykonávať svoje povinnosti, z poverenia dekana/rektora ho zastupuje poverená osoba zabezpečujúca profilový predmet.

# Čl. 27

# Prijímacie konanie

1. Dekan/rektor vypíše najmenej dva mesiace pred posledným dňom určeným na podávanie prihlášok na doktorandské štúdium témy dizertačných prác, o ktoré sa možno v rámci prijímacieho konania uchádzať; ak ide o tému vypísanú externou vzdelávacou inštitúciou, uvedie aj názov tejto inštitúcie. Externá vzdelávacia inštitúcia môže témy zverejniť aj samostatne s uvedením náležitostí podľa odseku 2.
2. Pri vypísaných témach sa uvádza názov študijného programu, meno školiteľa, forma štúdia, podmienky prijatia, forma a rámcový obsah prijímacej skúšky, lehota na podávanie prihlášok, dátum prijímacieho konania a výška školného pre externú formu štúdia. Témy dizertačných prác spolu s uvedenými náležitosťami sa zverejňujú na webovom sídle fakulty alebo univerzity.
3. V prihláške na doktorandské štúdium sa uvedú najmä tieto informácie:
	1. uchádzač zo Slovenskej republiky: meno, priezvisko, tituly, rodné číslo, miesto narodenia, rodinný stav a miesto trvalého pobytu, štátne občianstvo, číslo občianskeho preukazu,
	2. uchádzač – cudzinec: meno, priezvisko, tituly, dátum narodenia, miesto a štát narodenia, rodinný stav a miesto trvalého pobytu, pohlavie, miesto pobytu v Slovenskej republike, národnosť, štátne občianstvo, číslo pasu,
	3. vybraný študijný program a vybranú tému dizertačnej práce,
	4. zvolenú formu doktorandského štúdia.
4. K prihláške uchádzač okrem ďalších náležitostí definovaných zákonom priloží:
	1. životopis,
	2. úradne overené kópie dokladov o dosiahnutom vzdelaní,
	3. súpis svojich publikovaných článkov alebo súpis výsledkov inej odbornej alebo umeleckej činnosti, príp. posudky o týchto prácach a činnostiach,
	4. projekt dizertačnej práce so súhrnom v anglickom jazyku, ktorého rozsah a ďalšie náležitosti určuje rektor alebo dekan, ak sa študijný program uskutočňuje na fakulte.
5. Dekan/rektor pozve uchádzača na prijímaciu skúšku najmenej desať dní pred jej konaním a zároveň mu oznámi aj jej obsahové zameranie.
6. Prijímacia skúška sa uskutočňuje pred komisiou pre prijímacie skúšky. Komisia pre prijímacie skúšky pozostáva z predsedu a najmenej dvoch členov, ktorých na návrh predsedu odborovej komisie vymenúva dekan/rektor. Ak ide o prijímacie konanie uchádzača na tému, ktorú vypísala externá vzdelávacia inštitúcia, je členom komisie aj zástupca externej vzdelávacej inštitúcie, určený riaditeľom externej vzdelávacej inštitúcie.
7. Komisia pre prijímacie skúšky hodnotí výsledok prijímacej skúšky na neverejnom zasadnutí. Komisia je uznášaniaschopná, ak je prítomná nadpolovičná väčšina jej členov, najmenej však traja vrátane predsedu. Komisia určí poradie uchádzačov podľa úspešnosti prijímacej skúšky osobitne pre dennú formu a externú formu doktorandského štúdia. Pri určení poradia komisia zohľadňuje kvalitu projektu dizertačnej práce a prihliada aj na rozsah a kvalitu odbornej publikačnej činnosti alebo umeleckej činnosti uchádzača a na výsledky jeho inej odbornej alebo umeleckej činnosti (napr. výsledky v súťažiach študentských vedeckých a odborných prác alebo v prehliadkach umeleckých prác študentov a pod.). V prípade, ak sú prijatí viacerí uchádzači s identickou témou, školiteľ tému v individuálnom študijnom pláne modifikuje.
8. O výsledku prijímacej skúšky sa vyhotoví zápisnica. Komisia predloží návrh na prijatie úspešného uchádzača dekanovi/rektorovi. Ak ide o tému, ktorú vypísala externá vzdelávacia inštitúcia, musí s prijatím uchádzača vyjadriť svoj súhlas táto vzdelávacia inštitúcia.
9. Dekan/rektor rozhodne na základe výsledkov prijímacej skúšky o prijatí uchádzača do 30 dní odo dňa konania prijímacej skúšky; ak ide o študijný program, ktorý uskutočňuje univerzita, o prijatí rozhoduje rektor. Ak rozhodne o prijatí uchádzača, uvedie vo svojom rozhodnutí aj meno školiteľa, tému dizertačnej práce a termín zápisu. Písomné rozhodnutie musí okrem uvedených náležitostí obsahovať výrok, odôvodnenie a poučenie o možnosti podať žiadosť o preskúmanie rozhodnutia; rozhodnutie sa doručuje uchádzačovi do vlastných rúk. Uchádzač, ktorý dostal rozhodnutie o neprijatí na doktorandské štúdium, môže podať žiadosť o preskúmanie tohto rozhodnutia. Ak uchádzač vyhovel a nebol prijatý na dennú formu štúdia, dekan mu môže ponúknuť štúdium daného študijného programu v externej forme.
10. Prijatý uchádzač sa stáva študentom doktorandského štúdia dňom zápisu, ktorého termín určuje dekan/rektor. Ak sa zápis uchádzača prijatého na štúdium uskutoční pred začiatkom akademického roka, v ktorom sa má začať jeho štúdium, uchádzač sa stáva študentom od začiatku tohto akademického roka.
11. Súčasťou dokumentácie o zápise je aj schválený individuálny študijný plán doktoranda, ktorý musí doktorand vypracovať a odovzdať najneskôr do dvoch mesiacov po zápise.
12. Po zápise vydá univerzita študentovi preukaz študenta ako doklad, ktorý potvrdzuje jeho právne postavenie. Preukaz študenta sa doktorandovi vydá po zápise do registra študentov. Týmto preukazom je študent povinný sa preukazovať na akademickej pôde univerzity a pri hodnotení predmetov štúdia.

# Čl. 28

# Študijný program a študijný plán doktoranda

1. Doktorandské štúdium sa uskutočňuje podľa akreditovaného študijného programu. Doktorandské štúdium sa

a) začína začiatkom zimného semestra akademického roka,

b) môže začať aj začiatkom letného semestra akademického roka.

1. Školiteľ zostavuje pre každého doktoranda individuálny študijný plán podľa akreditovaného študijného programu. Individuálny študijný plán predkladá na schválenie odborovej komisii. Individuálny študijný plán doktoranda pozostáva zo študijnej časti a vedeckej časti. Študijná časť doktorandského štúdia sa končí dizertačnou skúškou, ktorá obsahuje rozpravu o písomnej práci k dizertačnej skúške; vedecká časť sa končí obhajobou dizertačnej práce. Náležitosti individuálneho študijného plánu určuje rektor alebo dekan, ak sa študijný program uskutočňuje na fakulte.
2. V individuálnom študijnom pláne doktoranda sa uvádza:
	1. téma dizertačnej práce,
	2. zoznam predmetov študijnej časti, ktoré má doktorand absolvovať,
	3. zoznam predmetov dizertačnej skúšky,
	4. zoznam povinnej a odporúčanej literatúry, ktorú má doktorand preštudovať v rámci svojej individuálnej prípravy na dizertačnú skúšku,
	5. termíny, v ktorých má doktorand absolvovať jednotlivé predmety a dizertačnú skúšku,
	6. bližšie určenie pedagogickej alebo inej odbornej činnosti, ktorá s ňou súvisí,
	7. rámcový plán aktívnej účasti na odborných podujatiach domácich a zahraničných,
	8. absolvovanie odborných stáží na iných pracoviskách,
	9. rámcový plán návštev a stáží domáceho alebo zahraničného partnera univerzity alebo fakulty vo vedeckovýskumnej práci,
	10. plánované výstupy publikačnej činnosti doktoranda.
3. Študijná časť individuálneho študijného plánu doktoranda pozostáva najmä z prednášok, seminárov, individuálnych konzultácií, samostatnej práce doktoranda a z individuálneho štúdia odbornej literatúry zameranej na obsah dizertačnej práce. Prednášky a semináre sa končia priebežným hodnotením alebo skúškou.
4. Súčasťou doktorandského štúdia v dennej forme je vykonávanie pedagogickej činnosti alebo inej odbornej činnosti súvisiacej s pedagogickou činnosťou v rozsahu najviac štyroch hodín týždenne v priemere za akademický rok, v ktorom prebieha výučba. K pracovným povinnostiam doktoranda v dennej forme štúdia patrí vedenie a oponovanie bakalárskych prác v rozsahu najviac desať prác v priemere počas akademického roka. Pedagogická činnosť je viazaná na vzdelávaciu činnosť univerzity. Ak ide o doktoranda, ktorý je prihlásený na tému dizertačnej práce vypísanú externou vzdelávacou inštitúciou, súčasťou dohody fakulty s touto inštitúciou je aj to, kde a ako sa uskutoční študijná časť individuálneho študijného plánu a pedagogická činnosť doktoranda.
5. Vedecká časť individuálneho študijného plánu doktoranda pozostáva z individuálnej alebo tímovej vedeckej práce doktoranda, zameranej na tému dizertačnej práce. V odôvodnených prípadoch môže dekan/rektor, na základe žiadosti doktoranda, povoliť zmenu alebo spresnenie témy dizertačnej práce. Robí tak po predchádzajúcom vyjadrení školiteľa a predsedu odborovej komisie. Vedeckú časť doktorandského štúdia odborne garantuje školiteľ. Súčasťou vedeckej časti individuálneho študijného plánu doktoranda je aj aktívna účasť doktoranda na vedeckých seminároch, na vedeckých konferenciách a iných odborných podujatiach organizovaných vo vede alebo v umení s problematikou súvisiacou s témou dizertačnej práce. Pracovný režim doktorandov na pracovisku určuje a kontroluje vedúci vedecko- pedagogického pracoviska v súčinnosti so školiteľom.
6. Ak sa doktorand prihlásil na tému dizertačnej práce vypísanú externou vzdelávacou inštitúciou, vykonáva vedeckú časť doktorandského štúdia a s fakultou dohodnuté povinnosti študijnej časti doktorandského štúdia v tejto externej vzdelávacej inštitúcii. Fakulta uzatvára s externou vzdelávacou inštitúciou individuálnu dohodu o doktorandskom štúdiu doktoranda podľa čl. 25 ods. 6. a v nej sú upravené otázky spojené s pôsobením doktoranda v externej vzdelávacej inštitúcii vrátane úhrady nákladov externej vzdelávacej inštitúcie.
7. V odôvodnených prípadoch môže dekan/rektor po vyjadrení predsedu odborovej komisie povoliť zmenu školiteľa v tom istom študijnom programe.

# Čl. 29

# Kreditový systém doktorandského štúdia a hodnotenie študijných výsledkov

1. Doktorand sa v priebehu doktorandského štúdia hodnotí okrem dizertačnej skúšky aj v rámci ročného hodnotenia. Podklady pre ročné hodnotenie spracúva doktorand v súčinnosti so školiteľom. Školiteľ súčasne predkladá s ročným hodnotením návrh na pokračovanie v štúdiu, predĺženie štúdia, prípadne návrh na vylúčenie doktoranda zo štúdia.
2. Štúdium sa hodnotí podľa zásad kreditového systému. Princípy určuje zákon a všeobecne záväzný právny predpis. Tieto sa aplikujú na študijné programy tretieho stupňa štúdia primerane. Kreditový systém sa uplatňuje v obidvoch formách doktorandského štúdia.
3. Kredit je jednotkou pracovného zaťaženia doktoranda a v doktorandskom štúdiu je definovaný analogicky ako v bakalárskom štúdiu a magisterskom štúdiu.
4. Doktorand počas svojho štúdia získava kredity za tieto činnosti:
	1. absolvovanie študijnej časti. Doktorand musí absolvovať povinné predmety, povinne voliteľné a výberové predmety v súlade s akreditovaným študijným programom. Študijná časť sa končí absolvovaním dizertačnej skúšky,
	2. samostatnú tvorivú činnosť v oblasti vedy (publikácie, ukončenie definovanej etapy vo vlastnej výskumnej práci a pod.),
	3. vypracovanie a obhajobu dizertačnej práce.
5. Predmety študijnej časti a predmety dizertačnej skúšky sú hodnotené analogicky ako v prvom a druhom stupni štúdia v zmysle čl. 16 ods. 4. Predmety samostatnej tvorivej vedeckej činnosti sú hodnotené „absolvoval“ alebo „neabsolvoval“.
6. Činnosti uvedené v odseku 4 sú navzájom nezastupiteľné.
7. Doktorand môže absolvovať časť svojho štúdia na inom ako svojom pracovisku, napr. v zahraničí. Ak bol na toto pracovisko vyslaný v rámci plnenia svojho individuálneho študijného plánu, a ak sú kreditové systémy vysielajúceho a prijímajúceho pracoviska kompatibilné (transfer kreditov), kredity získané na tomto pracovisku sa mu započítavajú v plnom rozsahu.
8. Pri zmene školiaceho pracoviska, študijného programu alebo v inom prípade stanovenom zákonom alebo týmto študijným poriadkom možno doktorandovi priznať príslušný počet kreditov za absolvované aktivity. O priznaní kreditov rozhoduje dekan/rektor po vyjadrení odborovej komisie.
9. Pre svoj postup do druhého roka štúdia musí mať doktorand v dennej forme štúdia získaných minimálne 40 kreditov (v externej forme minimálne 30 kreditov), pre svoj postup do tretieho roka štúdia musí mať doktorand v dennej forme štúdia získaných minimálne 80 kreditov (v externej forme minimálne 60 kreditov), pre svoj postup do štvrtého roka štúdia musí mať doktorand v dennej forme štúdia získaných minimálne 120 kreditov (v externej forme minimálne 90 kreditov). Pre svoj postup do piateho roka štúdia v externej forme musí mať doktorand získaných minimálne 120 kreditov. Pre úspešný postup do posledného roku štúdia v rámci štandardnej dĺžky štúdia sa musí doktorand zúčastniť na riadnom termíne dizertačnej skúšky.
10. V dennej forme i externej forme doktorandského štúdia sa doktorand môže prihlásiť na dizertačnú skúšku, ak získal kredity v štruktúre danej akreditovaným študijným programom alebo vnútornou smernicou fakulty.
11. Na úspešné absolvovanie doktorandského študijného programu musí doktorand získať 180 kreditov v študijnom programe s trojročnou štandardnou dĺžkou v dennej forme štúdia a štvorročnou štandardnou dĺžkou v externej forme štúdia, alebo 240 kreditov v študijnom programe so štvorročnou štandardnou dĺžkou v dennej forme štúdia a päťročnou štandardnou dĺžkou v externej forme štúdia.

# Čl. 30

# Školiteľ

1. Školiteľom pre daný študijný program doktorandského štúdia môže byť vysokoškolský učiteľ univerzity alebo iný odborník z praxe, po schválení vo vedeckej rade fakulty. Školiteľom môže byť profesor, docent, hosťujúci profesor alebo kvalifikovaný odborník z externého prostredia, ktorému bol udelený akademický titul PhD., ArtD., ThDr. (v oblasti katolíckej teológie) alebo jeho starší ekvivalent CSc. a odborník s priznaným kvalifikačným stupňom IIa, alebo s vedeckou hodnosťou DrSc. Školiteľ musí byť vedúcim riešiteľom projektu alebo riešiteľom výskumného projektu alebo preukázať účasť na riešení výskumného projektu v predchádzajúcom období.
2. Školiteľom pre témy, ktoré vypísala externá vzdelávacia inštitúcia, môže byť osoba, ktorú schválila táto inštitúcia a spĺňa podmienky uvedené v odseku 1. Externá vzdelávacia inštitúcia poskytne vedeckej rade fakulty vedecko-pedagogické charakteristiky svojich školiteľov.
3. Školiteľ najmä:
	1. odborne vedie doktoranda počas doktorandského štúdia,
	2. zostavuje v súčinnosti s doktorandom jeho individuálny študijný plán a predkladá ho na posúdenie a schválenie odborovej komisii a po jej vyjadrení dekanovi/rektorovi,
	3. riadi a odborne garantuje plnenie študijnej a vedeckej časti individuálneho študijného plánu doktoranda a kontroluje plnenie jeho pedagogických činností,
	4. zapisuje doktorandovi hodnotenie za tvorivú činnosť v oblasti vedy podľa akreditovaného študijného programu, hodnotenie za študijnú oblasť zapisuje príslušný vyučujúci,
	5. predkladá dekanovi/rektorovi návrh na vylúčenie doktoranda z doktorandského štúdia a vyjadruje sa k žiadosti doktoranda o prerušenie štúdia,
	6. odporúča doktoranda v prípade jeho záujmu o študijný pobyt v iných domácich alebo zahraničných ustanovizniach vedy, výskumu, techniky, vzdelávania alebo umenia,
	7. vypracúva posudok o dizertačnej práci a pracovnú charakteristiku zvereného doktoranda,
	8. navrhuje dekanovi/rektorovi, aby poveril školiteľa-špecialistu na vedenie vymedzených aktivít z vedeckej časti individuálneho študijného plánu doktoranda,
	9. zabezpečuje podľa potreby konzultácie u iných odborníkov,
	10. predkladá rektorovi alebo dekanovi, ak sa študijný program uskutočňuje na fakulte, ročné hodnotenie doktoranda.

# Čl. 31

# Ročné hodnotenie doktoranda

1. Doktorand predkladá každoročne v termíne spravidla do 30. júna školiteľovi písomné podklady svojich aktivít za obdobie uplynulého roka k ročnému hodnoteniu doktoranda. Náležitosti ročného hodnotenia doktoranda určuje rektor alebo dekan, ak sa študijný program uskutočňuje na fakulte.
2. Školiteľ po zhodnotení aktivít doktoranda, najneskôr do 15. júla, predkladá rektorovi alebo dekanovi, ak sa študijný program uskutočňuje na fakulte, ročné hodnotenie doktoranda. Školiteľ pritom hodnotí stav a úroveň plnenia individuálneho študijného plánu doktoranda, dodržiavanie termínov, a v prípade potreby predkladá návrh na úpravu jeho individuálneho študijného plánu. Súčasťou ročného hodnotenia doktoranda je vyjadrenie školiteľa, či odporúča pokračovanie doktoranda v štúdiu alebo navrhuje jeho vylúčenie zo štúdia.
3. Školiteľ dá návrh na vylúčenie doktoranda vždy, ak:
	1. doktorand v uplynulom roku nezískal predpísaný počet kreditov podľa čl. 29 ods. 9,
	2. závažným spôsobom neplní časový harmonogram vyplývajúci z jeho individuálneho študijného plánu,
	3. neodovzdal v termíne výkaz svojich aktivít za obdobie uplynulého roka,
	4. nedodržiaval pracovný režim určený vedúcim vedecko-pedagogického pracoviska.
4. Rektor alebo dekan, ak sa študijný program uskutočňuje na fakulte, rozhodne do 31. augusta na základe ročného hodnotenia doktoranda o tom, či doktorand môže v štúdiu pokračovať alebo či je zo štúdia vylúčený, a tiež aj o prípadných zmenách v jeho individuálnom študijnom pláne.

# Čl. 32

# Dizertačná skúška

1. Doktorand sa prihlasuje na dizertačnú skúšku, ak získal kredity v súlade s akreditovaným študijným programom a odovzdal písomnú prácu k dizertačnej skúške. Dizertačnú skúšku doktorand absolvuje najneskôr do konca predposledného roka štandardnej dĺžky štúdia. Termín dizertačnej skúšky určuje dekan/rektor na základe návrhu predsedu odborovej komisie. Opravný (ak doktorand získal hodnotenie FX aspoň z jedného predmetu dizertačnej skúšky ) alebo náhradný (ak doktorand svoju neúčasť na riadnom termíne dizertačnej skúške ospravedlnil) termín dizertačnej skúšky sa musí uskutočniť najmenej jeden semester pred riadnym ukončením štandardnej dĺžky štúdia.
2. Písomnú prácu k dizertačnej skúške tvorí spravidla prehľad súčasného stavu poznatkov o danej téme, vlastný teoretický prínos doktoranda, analýza metodického prístupu riešenia danej problematiky a návrh vlastného postupu pri riešení témy dizertačnej práce. Na písomnú prácu k dizertačnej skúške vypracuje oponent posudok do 30 dní po jej doručení a hodnotí ju známkou podľa čl. 16 ods. 4. Ak oponent hodnotí písomnú prácu k dizertačnej skúške známkou FX, doktorand nemôže absolvovať dizertačnú skúšku.
3. Oponentom písomnej práce k dizertačnej skúške môže byť profesor, docent alebo pracovník s vedeckou hodnosťou DrSc., ktorý nepôsobí na fakulte doktoranda a nemá s ním spoločné publikácie.
4. Dizertačná skúška pozostáva z časti, ktorú tvorí rozprava o písomnej práci k dizertačnej skúške, a z časti, v ktorej má doktorand preukázať teoretické vedomosti v predmetoch dizertačnej skúšky určených akreditovaným študijným programom.
5. Dizertačná skúška sa koná pred komisiou, ktorá má najmenej štyroch členov. Komisia pozostáva z predsedu, oponenta a najmenej dvoch ďalších členov. Aspoň jeden člen komisie nie je z fakulty, kde pôsobí doktorand. Predseda a najmenej jeden ďalší člen sú vymenovaní z členov odborovej komisie. Predsedu a ďalších členov komisie pre dizertačné skúšky vymenúva dekan/rektor na základe návrhu odborovej komisie. Školiteľ nemôže byť členom komisie. Je však k dizertačnej skúške prizvaný. Členmi komisie sú profesori a docenti a ďalší odborníci schválení príslušnou vedeckou radou.
6. Na platné rozhodnutie o výsledku dizertačnej skúšky sa vyžaduje prítomnosť nadpolovičnej väčšiny (najmenej však štyroch) členov komisie. Za prítomných sa členovia skúšobnej komisie a oponenti z iných pracovísk ako Prešovskej univerzity v Prešove považujú aj vtedy, ak sú s účastníkmi dizertačnej skúšky, ktorí sú navzájom v priamom fyzickom kontakte, spojení prostredníctvom on-line videoprenosu. O hodnotení skúšky rozhoduje komisia na neverejnom zasadnutí tajným hlasovaním. Minimálne jeden člen komisie, ktorý nie je z fakulty doktoranda, sa musí zúčastniť na hlasovaní. Písomná práca a rozprava k nej a predmety dizertačnej skúšky sa hodnotia známkou v zmysle čl. 16 ods. 4. Hlasovanie sa vykoná hlasovacími lístkami, ktoré obsahujú tieto údaje: meno a priezvisko doktoranda, dátum a miesto dizertačnej skúšky, predmety dizertačnej skúšky a ich hodnotenie príslušnou známkou. Hlasovací lístok sa upraví takto:
	1. označí sa mienené hodnotenie,
	2. neoznačený alebo neodovzdaný hlasovací lístok sa považuje za zdržanie sa hlasovania,
	3. inak označený hlasovací lístok sa považuje za neplatný.

Výsledné hodnotenie predmetov dizertačnej skúšky, okrem predmetu písomná práca k dizertačnej skúške, sa vypočíta z priemeru hodnotení v tajnom hlasovaní.

Výsledné hodnotenie písomnej práce k dizertačnej skúške sa vypočíta ako priemer hodnotenia písomnej práce oponentom v posudku a výslednej známky z priemeru hodnotení v tajnom hlasovaní.

Neplatné hlasovacie lístky a lístky, ktoré sa považujú za zdržanie sa hlasovania, sa do priemeru udelených hodnotení v tajnom hlasovaní nezapočítavajú.

1. O priebehu dizertačnej skúšky sa vyhotovuje zápisnica, ktorej súčasťou je aj posudok oponenta písomnej práce. Zápisnicu podpisuje predseda a prítomní členovia komisie.
2. O vykonaní a výsledku dizertačnej skúšky vydá pracovisko uskutočňujúce doktorandský študijný program doktorandovi písomné osvedčenie s výrokom „prospel“ alebo „neprospel“. Ak žiadna časť dizertačnej skúšky nie je hodnotená nedostatočne (FX), celkové hodnotenie je prospel. Ak aspoň jedna časť dizertačnej skúšky je hodnotená nedostatočne, celkové hodnotenie je neprospel.
3. Ak sa doktorand nemôže z vážnych dôvodov zúčastniť v určenom termíne na dizertačnej skúške a vopred sa ospravedlní predsedovi komisie pre dizertačné skúšky, môže mu predseda určiť náhradný termín. Odstúpenie od skúšky alebo neospravedlnená neprítomnosť doktoranda na skúške sa hodnotí vyjadrením „neprospel“.
4. Doktorand, ktorý na skúške neprospel (FX), môže skúšku opakovať len raz. Opakuje sa len predmet, z ktorého bol doktorand na riadnom termíne hodnotený FX. Po opakovanom neúspechu je doktorand vylúčený zo štúdia.

# Čl. 33

# Žiadosť o povolenie obhajoby dizertačnej práce

1. Doktorand môže podať žiadosť o povolenie obhajoby dizertačnej práce dekanovi/rektorovi, ak úspešne absolvoval dizertačnú skúšku a získal požadovaný počet kreditov za celé štúdium príslušného študijného programu v skladbe podľa akreditovaného študijného programu (bez počtu kreditov za obhajobu dizertačnej práce). Žiadosť o povolenie obhajoby dizertačnej práce môže doktorand podať aj po uplynutí štandardnej dĺžky štúdia, a to tak, aby splnil všetky podmienky na riadne ukončenie štúdia do dvoch rokov v dennej forme a troch rokov v externej forme štúdia od jej uplynutia. Termín obhajoby dizertačnej práce stanovuje dekan/rektor na základe návrhu predsedu odborovej komisie. Termín obhajoby dizertačnej práce sa určí takto:
	1. ak doktorand odovzdal dizertačnú prácu najneskôr štyri mesiace pred uplynutím štandardnej dĺžky doktorandského štúdia, obhajoba sa uskutoční najneskôr do konca akademického roka, v ktorom doktorand podal žiadosť o povolenie obhajoby dizertačnej práce,
	2. ak doktorand odovzdal dizertačnú prácu neskôr než štyri mesiace pred uplynutím štandardnej dĺžky doktorandského štúdia, obhajoba sa uskutoční najneskôr do konca nasledujúceho akademického roka, v ktorom doktorand podal žiadosť o povolenie obhajoby dizertačnej práce.
2. K žiadosti doktorand pripojí:
	1. dizertačnú prácu v štyroch vyhotoveniach v knihársky upravenej forme,
	2. kópie publikácií a iné elaboráty, ak nie sú súčasťou dizertačnej práce, pripájajú sa v jednom vyhotovení,
	3. posudok školiaceho pracoviska, v ktorej bola vypracovaná dizertačná práca (posudok školiaceho pracoviska sa vypracúva len pre študentov dennej formy štúdia) a posudok školiteľa; posudky musia obsahovať najmä hodnotenie prínosu doktoranda k získaniu nových poznatkov vo vede alebo umení, možností ich využitia a pracovnú charakteristiku doktoranda,
	4. zoznam publikovaných prác s úplnými bibliografickými údajmi a nepublikovaných vedeckých prác alebo verejných a neverejných prehliadok umeleckých diel a výkonov doktoranda, ako aj ich ohlasov, prípadne aj posudky o nich vypracované príslušnými inštitúciami z oblasti vedy, techniky alebo umenia,
	5. odôvodnenie rozdielov medzi pôvodnou a predkladanou dizertačnou prácou, ak doktorand po neúspešnej obhajobe predkladá novú dizertačnú prácu v tom istom programe doktorandského štúdia.

# Čl. 34

# Náležitosti dizertačnej práce

1. Doktorand predkladá dizertačnú prácu na obhajobu v slovenskom jazyku. So súhlasom dekana/rektora môže predložiť dizertačnú prácu aj v inom ako slovenskom jazyku. Dizertačná práca spravidla obsahuje teoretický úvod, ktorý analyzuje aktuálny stav poznatkov v danej problematike, charakteristiku cieľov, podrobný opis použitých postupov (metód práce, materiálu), dosiahnuté výsledky, ich vyhodnotenie, diskusiu, záver a zoznam použitej literatúry. Ak je dizertačná práca súčasťou kolektívnej práce, doktorand uvedie vlastné výsledky a v diskusii ich dá do kontextu s výsledkami ostatných členov kolektívu.
2. Doktorand môže predložiť ako dizertačnú prácu aj vlastné publikované dielo alebo súbor vlastných publikovaných prác, ktoré svojím obsahom rozpracúvajú problematiku témy dizertačnej práce. Ak doktorand predloží súbor vlastných publikácií, doplní ho o podrobnú úvodnú kapitolu, v ktorej vysvetlí súčasný stav problematiky, ciele dizertačnej práce, uvedie a komentuje súbor publikácií a uvedie závery, ktoré vznikli riešením témy dizertačnej práce. Ak priložené publikácie sú dielom viacerých autorov, priloží doktorand aj vyhlásenie spoluautorov o jeho autorskom podiele.
3. Doktorand je povinný vložiť prácu do MAIS EZP do 7 dní od jej odovzdania.

# Čl. 35

# Príprava obhajoby dizertačnej práce

1. Po prijatí žiadosti o povolenie obhajoby dizertačnej práce postúpi dekan/rektor bezodkladne žiadosť doktoranda spolu s dizertačnou prácou, ktorá obsahuje náležitosti podľa čl. 34, odborovej komisii. Odborová komisia sa do 15 dní vyjadrí k protokolu o originalite práce a či dizertačná práca zodpovedá svojou úrovňou a formou požiadavkám a či ju odporúča na obhajobu. Ak je stanovisko odborovej komisie kladné, navrhne dekanovi/rektorovi zloženie komisie na obhajobu a troch oponentov. Pri návrhu oponentov môže odborová komisia vychádzať z návrhu školiteľa.
2. Ak vecne príslušná odborová komisia zistí, že žiadosť doktoranda o povolenie obhajoby dizertačnej práce alebo samotná dizertačná práca nespĺňa náležitosti podľa čl. 34, vyzve doktoranda, aby nedostatky v určenej lehote odstránil. Ak doktorand nesúhlasí s týmto jej stanoviskom, odborová komisia navrhne dekanovi/rektorovi obhajobu dizertačnej práce neuskutočniť.
3. Doktorand môže predloženú dizertačnú prácu a žiadosť o povolenie jej obhajoby zobrať späť najneskôr dva dni pred termínom jej konania.
4. Dekan/rektor po vyjadrení odborovej komisie a návrhu odborovej komisie na zloženie komisie na obhajobu bez zbytočného odkladu vymenuje predsedu komisie na obhajobu dizertačnej práce, jej ďalších členov a oponentov. Vymenovaným oponentom zašle dizertačnú prácu spolu so žiadosťou o vypracovanie posudku.
5. Komisia na obhajobu dizertačnej práce má najmenej štyroch členov. Predseda a najmenej jeden ďalší člen sú vymenovaní z členov odborovej komisie. Členmi komisie sú vysokoškolskí učitelia na funkčných miestach profesorov a docentov a ďalší odborníci schválení príslušnou vedeckou radou. Najmenej dvaja členovia skúšobnej komisie pre štátne skúšky sú vysokoškolskí učitelia pôsobiaci na funkčných miestach profesorov alebo docentov. Členovia komisie sa vyberajú spomedzi odborníkov v odbore alebo špecializácii odboru doktorandského štúdia tak, aby aspoň jeden z nich nepracoval na rovnakej vysokej škole ako doktorand a jeho školiteľ. Školiteľ nie je členom komisie a nemá právo hlasovať o výsledku obhajoby dizertačnej práce.
6. Po doručení všetkých posudkov od oponentov dekan/rektor postúpi bez zbytočného odkladu žiadosť doktoranda o obhajobu dizertačnej práce spolu so všetkými náležitosťami vrátane posudkov oponentov predsedovi komisie na obhajobu dizertačnej práce. Na obhajobu môže byť prijatá dizertačná práca s najviac dvomi posudkami s hodnotením FX.
7. Predseda komisie na obhajobu dizertačnej práce zašle posudky oponentov členom komisie vrátane školiteľa, doktorandovi a pracovisku, na ktorom sa doktorandské štúdium uskutočňovalo.
8. Predseda komisie na obhajobu dizertačnej práce najneskôr do 15 dní po tom, ako mu boli doručené materiály podľa odseku 6, navrhne dekanovi/rektorovi čas a miesto obhajoby dizertačnej práce.
9. Dekan/rektor bez zbytočného odkladu oznámi termín a miesto obhajoby jej účastníkom a na webovom sídle fakulty/univerzity zároveň zverejní oznam o jej konaní, ako aj informáciu o tom, kde a akým spôsobom sa záujemcovia môžu oboznámiť s dizertačnou prácou.
10. Každý, kto má o skúmanú problematiku a obhajobu dizertačnej práce záujem, môže podať najneskôr týždeň pred konaním obhajoby predsedovi komisie na obhajobu dizertačnej práce svoj posudok alebo vyjadrenie, alebo môže svoje poznámky predniesť ústne pri obhajobe, ak nebola obhajoba vyhlásená za neverejnú. Pri obhajobe dizertačnej práce doktorand zaujme k takýmto posudkom alebo poznámkam stanovisko.

# Čl. 36

# Oponenti dizertačnej práce a ich posudky

1. Dekan/rektor vymenúva oponentov dizertačnej práce na základe návrhu odborovej komisie, ktorý môže vychádzať z návrhu školiteľa. Oponenti sa vyberajú spomedzi odborníkov v odbore alebo špecializácii odboru doktorandského štúdia tak, aby aspoň jeden z nich nepracoval na rovnakej vysokej škole ako doktorand a jeho školiteľ. Oponent dizertačnej práce nemá s autorom posudzovanej dizertačnej práce spoločné publikácie. Oponenti môžu byť členmi komisie.
2. Dizertačnú prácu posudzujú traja oponenti. Najmenej jeden oponent musí byť nositeľom vedecko-pedagogického titulu profesor, alebo byť nositeľom vedeckej hodnosti DrSc., alebo výskumným pracovníkom s priznaným kvalifikačným stupňom I. Ďalšími oponentmi môžu byť nositelia vedecko-pedagogického titulu docent, významní odborníci vo funkcii hosťujúci profesor, alebo s akademickým titulom PhD., ArtD., titulom ThDr. v oblasti katolíckej teológie alebo starším ekvivalentom, prípadne kvalifikovaní odborníci z praxe. Najviac jeden oponent môže byť bez titulu docent alebo profesor.
3. Ak oponent nemôže posudok vypracovať, bez zbytočného odkladu to oznámi dekanovi/ rektorovi. V prípade prijatia vymenovania za oponenta odovzdá oponent dekanovi/ rektorovi svoj písomný posudok a vráti dizertačnú prácu najneskôr do 30 dní po jej doručení.
4. Ak oponent neodovzdá svoj posudok v lehote podľa odseku 3, dekan/rektor bez zbytočného odkladu vymenuje nového oponenta.
5. Posudok oponenta obsahuje objektívny a kritický rozbor predností a nedostatkov predloženej dizertačnej práce, je stručný a neopakuje jej obsah. Oponent sa v posudku vyjadruje najmä:
	1. k aktuálnosti zvolenej témy,
	2. k zvoleným metódam spracovania,
	3. k dosiahnutým výsledkom s uvedením, aké nové poznatky dizertačná práca prináša,
	4. k prínosu pre ďalší rozvoj vedy, techniky alebo umenia,
	5. k tomu, či dizertačná práca splnila sledovaný cieľ,
	6. k protokolu o kontrole originality.
6. Oponent v samostatnom posudku hodnotí dizertačnú prácu podľa vedeckého alebo umeleckého stupňa rozvoja v oblasti študijného odboru doktorandského štúdia v čase, keď doktorand podal žiadosť o povolenie jej obhajoby. Oponent prostredníctvom hodnotenia A, B, C, D alebo E vyjadrí odporúčanie, že na základe predloženej dizertačnej práce navrhuje doktorandovi udelenie akademického titulu PhD. a prostredníctvom hodnotenia FX sa vyjadrí, že na základe predloženej dizertačnej práce nenavrhuje doktorandovi udelenie akademického titulu PhD.
7. Ak posudok oponenta nevyhovuje podmienkam ustanoveným v odsekoch 5 a 6, dekan/rektor vráti posudok oponentovi na doplnenie alebo prepracovanie. Zároveň mu určí lehotu na jeho opätovné predloženie, ktorá nesmie byť dlhšia ako 20 dní.

# Čl. 37

# Obhajoba dizertačnej práce

1. Dekan/rektor je zodpovedný za to, aby sa obhajoba dizertačnej práce uskutočnila v súlade s čl. 33 ods. 1. V jednom dni sa môžu konať pred tou istou komisiou najviac tri obhajoby.
2. Obhajoba dizertačnej práce je verejná, vo výnimočných prípadoch, ak by jej verejné prerokúvanie ohrozilo tajomstvo chránené osobitným zákonom alebo bezpečnosť, môže ju dekan/rektor vyhlásiť za neverejnú.
3. V čase krízovej a mimoriadnej situácie možno vykonať štátnu skúšku, obhajobu dizertačnej práce prostredníctvom videokonferencie alebo inými prostriedkami informačnej a komunikačnej technológie bez fyzickej prítomnosti.
4. V čase krízovej a mimoriadnej situácie sa verejná časť štátnej skúšky a verejná časť obhajoby dizertačnej práce považujú za verejné aj vtedy, ak vysoká škola zabezpečí ich zvukový záznam dostupný verejnosti na vypočutie v priestoroch vysokej školy počas troch mesiacov od skončenia krízovej či mimoriadnej situácie.
5. Obhajoba sa môže uskutočniť len za prítomnosti najmenej štyroch z počtu členov komisie na obhajobu dizertačnej práce oprávnených hlasovať (predseda komisie musí byť prítomný), minimálne dvoch oponentov, pritom aspoň jeden prítomný oponent a aspoň jeden prítomný člen komisie musia byť z inej vysokej školy alebo iného právneho subjektu, ako je pracovisko doktoranda a jeho školiteľa. Ak sa jeden z oponentov nemôže zo závažných dôvodov na obhajobe zúčastniť, obhajoba sa môže konať aj v jeho neprítomnosti; v takom prípade sa posudok neprítomného oponenta prečíta na obhajobe v plnom znení.
6. Za prítomných sa členovia komisie a oponenti z iných pracovísk ako Prešovskej univerzity v Prešove považujú aj vtedy, ak sú s účastníkmi obhajoby dizertačnej práce, ktorí sú navzájom v priamom fyzickom kontakte, spojení prostredníctvom on-line videoprenosu.
7. Ak sa doktorand nemôže z vážnych dôvodov zúčastniť na obhajobe v určenom termíne, vopred sa ospravedlní dekanovi/rektorovi a tiež predsedovi komisie na obhajobu dizertačnej práce. Dekan/rektor po dohode s predsedom komisie na obhajobu dizertačnej práce určí náhradný termín obhajoby a oznámi ho jej účastníkom podľa čl. 35 ods. 9.
8. Obhajobu vedie predseda komisie na obhajobu dizertačnej práce, vo výnimočnom prípade môže vedením obhajoby poveriť iného člena komisie, ktorý je súčasne členom odborovej komisie.
9. Obhajoba dizertačnej práce sa koná formou vedeckej rozpravy medzi doktorandom, oponentmi, členmi komisie na obhajobu dizertačnej práce a ostatnými účastníkmi obhajoby o získaných poznatkoch a prínose dizertačnej práce. Počas obhajoby dizertačnej práce sa skúma aj odôvodnenosť a hodnovernosť jej záverov a návrhov, ktoré dizertačná práca obsahuje.
10. Pri obhajobe dizertačnej práce je stanovený tento postup:
	1. obhajobu začne predsedajúci; uvedie stručný životopis doktoranda, oznámi tému dizertačnej práce, zásadné informácie z posudku školiteľa a školiaceho pracoviska a prehľad vedeckých alebo umeleckých prác doktoranda a ohlasov na ne,
	2. doktorand následne stručne uvedie podstatný obsah svojej dizertačnej práce, jej výsledky a prínos,
	3. oponenti prednesú podstatný obsah svojich posudkov; za neprítomného oponenta prečíta v plnom rozsahu jeho posudok predsedajúci alebo ním poverený člen komisie,
	4. doktorand zaujme stanovisko k posudkom oponentov, najmä sa vyjadrí ku všetkým námietkam a pripomienkam a odpovie na ich otázky,
	5. predsedajúci oboznámi prítomných s prípadnými ďalšími pripomienkami k dizertačnej práci a otvorí diskusiu, na ktorej sa môžu zúčastniť všetci prítomní; v diskusii sa overuje správnosť, odôvodnenosť, vedecká alebo umelecká pôvodnosť a závažnosť poznatkov obsiahnutých v dizertačnej práci, ako aj správnosť a výstižnosť posudkov oponentov,
	6. doktorand počas diskusie odpovie na všetky otázky a zaujme stanovisko ku všetkým podnetom a námietkam jej účastníkov.
11. Po skončení obhajoby sa koná neverejné zasadnutie komisie na obhajobu dizertačnej práce, na ktorom sa zúčastnia jej členovia vrátane oponentov a školiteľa. Na neverejnom zasadnutí sa zhodnotí priebeh a výsledok obhajoby a možnosť využitia výsledkov dizertačnej práce v praxi. Členovia komisie v tajnom hlasovaní rozhodnú o tom, či navrhnú udeliť doktorandovi akademický titul.
12. Hlasovanie podľa odseku 11 tohto článku sa vykoná hlasovacími lístkami/formulárom, ktoré obsahujú tieto údaje: meno a priezvisko doktoranda, dátum a miesto obhajoby a text „súhlasím s udelením akademického titulu – nesúhlasím s udelením akademického titulu“. Členovia komisie hlasujú tak, že vyznačia text, s ktorým súhlasia. Neoznačený alebo neodovzdaný hlasovací lístok sa považuje za zdržanie sa hlasovania

Neplatné hlasovacie lístky a lístky, ktoré sa považujú za zdržanie sa hlasovania, sa do udelených hodnotení v tajnom hlasovaní nezapočítavajú.

1. Na podanie návrhu na udelenie akademického titulu sa vyžaduje, aby:
	1. sa na hlasovaní zúčastnili najmenej dve tretiny všetkých osôb oprávnených hlasovať a zároveň,
	2. za návrh na udelenie akademického titulu hlasovala väčšina prítomných členov oprávnených hlasovať.

V prípade splnenia požiadavky a) a b) výsledné hodnotenie obhajoby dizertačnej práce je prospel.

V prípade nesplnenia požiadavky b) výsledné hodnotenie obhajoby dizertačnej práce je neprospel.

1. O obhajobe dizertačnej práce sa napíše zápisnica, ktorú podpisuje predseda komisie na obhajobu dizertačnej práce.
2. O výsledku hlasovania sa napíše zápisnica, ktorú podpíšu všetci hlasujúci členovia komisie.
3. Ak bol výsledok hlasovania kladný, vyhlási ho predsedajúci komisie na obhajobu dizertačnej práce na jej verejnom zasadnutí.
4. Ak bol výsledok hlasovania záporný, komisia na obhajobu dizertačnej práce sa dohodne na neverejnom zasadnutí na odôvodnení návrhu neudeliť akademický titul. Toto odôvodnenie je súčasťou zápisnice o výsledku hlasovania. Výsledok hlasovania s odôvodnením vyhlási predsedajúci komisie na obhajobu dizertačnej práce na jej verejnom zasadnutí.
5. Návrh na udelenie alebo neudelenie akademického titulu doktorandovi spolu so zápisnicami o obhajobe a hlasovaní a spisovým materiálom doktoranda predkladá predseda komisie na obhajobu dizertačnej práce dekanovi/rektorovi do 15 dní odo dňa konania obhajoby.
6. Doktorand, ktorému na základe výsledku obhajoby dizertačnej práce alebo pre jeho neospravedlnenú neúčasť na obhajobe komisia na obhajobu dizertačnej práce navrhla neudeliť akademický titul, môže opätovne požiadať o povolenie obhajoby v tom istom študijnom programe najskôr po uplynutí šiestich mesiacov odo dňa, v ktorom sa konala alebo mala konať obhajoba jeho dizertačnej práce. Obhajobu dizertačnej práce možno opakovať iba raz, a to tak, aby sa konala najneskôr do dvoch rokov v prípade dennej formy a troch rokov v prípade externej formy štúdia od uplynutia štandardnej dĺžky štúdia.
7. Ak sa doktorand prihlásil na tému dizertačnej práce vypísanú externou vzdelávacou inštitúciou, koná sa obhajoba dizertačnej práce pred komisiou, v ktorej sú zastúpení členovia určení fakultou a členovia určení externou vzdelávacou inštitúciou. Obhajoba dizertačnej práce sa po dohode fakulty s externou vzdelávacou inštitúciou môže konať na pôde externej vzdelávacej inštitúcie. Vo vysokoškolskom diplome sa uvádza aj názov externej vzdelávacej inštitúcie.
8. Univerzita môže uzatvoriť dohodu o spoločných obhajobách dizertačných prác v akreditovaných doktorandských študijných programoch so zahraničnou vysokou školou, ak to umožňujú právne predpisy štátu, na ktorého území pôsobí zahraničná vysoká škola.
9. Obhajoba dizertačnej práce doktoranda vysokej školy, ktorá sídli na území Slovenskej republiky a ktorá má uzavretú dohodu o spoločných obhajobách dizertačných prác, môže sa uskutočniť na zahraničnej vysokej škole pred komisiou na obhajobu dizertačnej práce, v ktorej sú paritne zastúpení členovia zo slovenskej strany a členovia určení zahraničnou vysokou školou. Aj v tomto prípade komisia na obhajobu dizertačnej práce musí mať najmenej štyroch členov a prácu musia oponovať traja oponenti. Rovnakým postupom sa uskutočňuje obhajoba dizertačnej práce doktoranda zahraničnej vysokej školy v Slovenskej republike.
10. Každá časť štátnej skúšky (vrátane obhajoby dizertačnej práce) sa hodnotí samostatne.

# Čl. 38

# Rozhodovanie o udelení akademického titulu

1. Návrh komisie na obhajobu dizertačnej práce na udelenie alebo neudelenie akademického titulu doktor absolventovi doktorandského štúdia, ako aj dokumentáciu o obhajobe a kompletný materiál doktoranda posudzuje dekan/rektor.
2. Ak dekan/rektor zistí, že v priebehu konania obhajoby nebol dodržaný postup podľa predpisov, nariadi opakovanie obhajoby.
3. Ak komisia na obhajobu dizertačnej práce navrhla doktorandovi titul udeliť a bol dodržaný postup podľa predpisov, dekan/rektor rozhodne o udelení akademického titulu doktorandovi.
4. Absolventom doktorandského štúdia sa udeľuje akademický titul „doktor“ („philosophiae doctor“, v skratke „PhD.“; skratka „PhD.“ sa uvádza za menom).
5. Doktorandom v oblasti katolíckej teológie sa po absolvovaní prvej ucelenej časti doktorandského štúdia – absolvovaní dizertačnej skúšky a písomnej práce k dizertačnej skúške – udeľuje akademický titul „licenciát teológie“ (v skratke „ThLic.“); o jeho udelení vydá univerzita osvedčenie.
6. Dekan/rektor zašle doktorandovi oznámenie o udelení alebo neudelení akademického titulu písomne. Oznámenie sa doručuje do vlastných rúk.
7. Diplom o udelení akademického titulu „doktor“ („philosophiae doctor“, v skratke „PhD.“) vydáva univerzita. Diplom odovzdáva doktorandovi dekan/rektor.
8. Osvedčenie o udelení akademického titulu „licenciát teológie“ (v skratke „ThLic.“) vydáva univerzita. Osvedčenie odovzdáva doktorandovi dekan.

# Čl. 39

# Prerušenie doktorandského štúdia

1. Štúdium doktorandského študijného programu možno na žiadosť študenta prerušiť. Prerušenie štúdia povoľuje dekan/rektor.
2. Študent môže písomne požiadať o prerušenie štúdia:
	1. najviac na dva roky zo zdravotných dôvodov iba raz,
	2. najviac na jeden rok bez udania dôvodu, a to iba raz. Tehotným študentkám sa môže prerušiť štúdium šesť týždňov pred očakávaným dňom pôrodu, najneskôr však dňom pôrodu. Dobu prerušenia štúdia počas materskej, resp. rodičovskej dovolenky si študent/ka navrhne sama. Táto doba však nesmie byť dlhšia ako tri roky.
3. Žiadosť o prerušenie štúdia možno podať pred začiatkom akademického roka po preukázaní splnenia povinností za predchádzajúci akademický rok, alebo na začiatku letného semestra po preukázaní splnenia povinností za predchádzajúci semester príslušného akademického roka. Zo závažných, najmä zdravotných dôvodov môže dekan/rektor prerušiť štúdium študentovi aj v prípade nesplnenia uvedených podmienok. Prerušenie štúdia trvá do 31.1. alebo 31.8. daného roka. Doba prerušenia štúdia sa nezapočítava do štandardnej dĺžky štúdia a zaznamenáva sa do MAIS.
4. Dňom prerušenia štúdia stráca študent postavenie študenta podľa zákona. Študent nemôže získavať hodnotenie a nemôžu sa mu priznávať kredity.
5. Právo na opätovný zápis vzniká študentovi po uplynutí doby, na ktorú bolo štúdium prerušené. Po uplynutí doby prerušenia štúdia je študent povinný prihlásiť sa na študijnom oddelení fakulty a zapísať sa. Ak tak neurobí v čase stanovenom na zápis do ďalšieho úseku štúdia, postupuje sa podľa čl. 24 tohto poriadku. Ak pominú dôvody na prerušenie štúdia, môže dekan/rektor na základe písomnej žiadosti ukončiť prerušenie štúdia aj pred uplynutím doby prerušenia štúdia.
6. Ak počas prerušenia štúdia dôjde k legislatívnej zmene podmienok štúdia, vzťahujú sa na študenta po jeho opätovnom zápise na štúdium nové právne predpisy.

# Čl. 40

# Zmena študijného programu, zmena formy štúdia a zápis študentov (prestup) z inej vysokej školy

1. Zmena študijného programu sa týka študentov zapísaných v študijnom programe uskutočňovanom na univerzite alebo jej fakultách.
2. Na základe písomnej žiadosti študenta zmenu študijného programu môže povoliť dekan, ak sa študijný program realizuje na fakulte alebo rektor, ak sa študijný program realizuje na univerzite, v týchto prípadoch:
	1. žiadosť bola podaná najneskôr pred skončením druhého roka štúdia,
	2. ak ide o príbuzné študijné programy v rovnakom študijnom odbore,
	3. študent musí mať splnené povinnosti na postup do vyššieho roka štúdia v zmysle čl. 29 ods. 9,
	4. so zmenou študijného programu musí súhlasiť školiteľ a osoba zodpovedná za študijný program.
3. Administratívny súhlas so zmenou študijného programu vydáva dekan alebo rektor, ak sa študijný program realizuje na univerzite, najneskôr do 30 dní po podaní žiadosti o zmenu študijného programu. Zmena sa realizuje od 1. septembra príslušného kalendárneho roka.
4. Na základe písomnej žiadosti dekan/rektor môže povoliť zmenu formy štúdia po splnení týchto podmienok:
	1. písomná žiadosť o zmenu formy štúdia musí byť podaná najneskôr do 31. augusta príslušného kalendárneho roka,
	2. študent musí mať splnené študijné povinnosti pri kontrole po príslušnej etape štúdia,
	3. so zmenou formy štúdia musí súhlasiť osoba zodpovedná za študijný program a školiteľ,
	4. ak ide o zmenu formy štúdia z dennej formy na externú formu, študent je povinný uhradiť školné (podľa aktuálneho cenníka) do siedmich dní od doručenia rozhodnutia

o zmene formy štúdia,

* 1. dekan/rektor pri rozhodovaní prihliada na kapacitné možnosti fakulty, resp. univerzity.

# l. 41

# Skončenie doktorandského štúdia

Doktorandské štúdium sa skončí obhajobou dizertačnej práce. Pre riadne skončenie štúdia musí doktorand požiadať o obhajobu v súlade s čl. 33 ods. 1 písm. a). Ak sa obhajoba dovtedy neuskutoční, môže sa štandardná dĺžka štúdia doktorandovi predĺžiť maximálne o dva roky v prípade dennej formy a tri roky v prípade externej formy štúdia bez nároku na štipendium.

Poskytovanie štipendia pre doktorandov v dennej forme štúdia sa skončí dňom prvej obhajoby dizertačnej práce alebo dňom iného skončenia štúdia.

Okrem riadneho skončenia štúdia sa štúdium skončí:

* 1. zanechaním štúdia,
	2. neskončením štúdia v termíne určenom podľa § 65 ods. 2 zákona,
	3. vylúčením zo štúdia pre nesplnenie požiadaviek, ktoré vyplývajú zo študijného programu, individuálneho študijného plánu a zo študijného poriadku univerzity,
	4. vylúčením zo štúdia podľa § 72 ods. 2 písm. c) zákona,
	5. zrušením študijného programu podľa § 87 ods. 2 zákona, ak študent neprijme ponuku pokračovať v štúdiu iného študijného programu,
	6. smrťou študenta.

Štvrtá časť

Spoločné, prechodné a záverečné ustanovenia

# Čl. 42

# Spoločné ustanovenia

1. Výkon práv a povinností vyplývajúcich zo zákona musí byť v súlade s dobrými mravmi.
2. Plagiátorstvo sa považuje za priestupok a je predmetom disciplinárneho konania. Akademického podvodu sa dopustí ten, kto ako študent, účastník rigorózneho konania alebo účastník habilitačného konania predloží záverečnú, rigoróznu alebo habilitačnú prácu, ktorá v dôsledku jeho zavineného konania nie je najmenej z časti výsledkom jeho vlastnej a samostatnej činnosti; tým nie je dotknuté právo študenta, účastníka rigorózneho konania alebo účastníka habilitačného konania využívať informácie, materiály a iné predmety, ktorých pôvod alebo zdroj v príslušnej práci označí. Využitie nástrojov umelej inteligencie je rovnako nevyhnutné uvádzať v súlade s citačnými normami.
3. Používanie generátorov textov bez ich citovania je neetické a je porušením akademickej integrity.
4. Záverečné práce (bakalárska, diplomová, rigorózna, dizertačná) sú archivované v zmysle platných predpisov.
5. Študent je povinný nahrať elektronickú verziu záverečnej práce a vyplniť jej analytický list vložením údajov do systému evidencie záverečných prác v termíne podľa harmonogramu, ktorý určuje rektor.
6. Fakulta môže, ak rozhodne, že potrebuje na vlastné podmienky podrobnejšie upraviť tento študijný poriadok, vydať študijný poriadok fakulty. Študijný poriadok fakulty musí byť v súlade s ustanoveniami tohto študijného poriadku. Študijné programy uskutočňované na fakultách sa zosúladia s týmto študijným poriadkom do začiatku najbližšieho akademického roka nasledujúceho po nadobudnutí účinnosti tohto študijného poriadku.
7. Jednotlivé fakulty alebo vedecko-pedagogické pracoviská môžu vydávať metodické usmernenia a zásady týkajúce sa spresnenia náležitostí a kritérií hodnotenia záverečných prác, zohľadňujúcich špecifiká jednotlivých študijných odborov. Tieto metodické usmernenia a zásady musia byť v súlade so všeobecne záväznými predpismi a vnútornými predpismi univerzity.

# Čl. 43

# Vyhlásenie neplatnosti štátnej skúšky alebo jej súčasti a vzdanie sa akademického titulu

1. Rektor rozhodne o neplatnosti štátnej skúšky alebo jej súčasti, ak
2. absolvent príslušného študijného programu bol právoplatne odsúdený za úmyselný trestný čin a spáchaním tohto trestného činu získal výhodu, ktorá mala vplyv na riadne skončenie štúdia alebo na splnenie podmienok na prijatie na toto štúdium,
3. absolvent sa ako študent dopustil akademického podvodu,
4. absolvent neoprávnene použil predmet ochrany duševného vlastníctva inej osoby, a týmto konaním získal výhodu, ktorá mala vplyv na riadne skončenie štúdia alebo na splnenie podmienok na prijatie na toto štúdium,
5. absolvent v dôsledku rozhodnutia o neplatnosti štátnej skúšky alebo jej súčasti v študijnom programe nižšieho stupňa alebo v dôsledku vzdania sa akademického titulu nižšieho stupňa prestal spĺňať základnú podmienku na prijatie na štúdium príslušného absolvovaného študijného programu vyššieho stupňa.

1. Fyzická osoba sa môže neodvolateľne vzdať akademického titulu písomným oznámením s úradne osvedčeným podpisom doručeným rektorovi vysokej školy, ktorá udelila dotknutej osobe akademický titul. Dňom doručenia písomného oznámenia dotknutá osoba stráca príslušný titul. Na písomné oznámenie bez úradne osvedčeného podpisu sa neprihliada. Ak sa fyzická osoba vzdá akademického titulu udeľovaného po absolvovaní študijného programu, platí, že štúdium tohto študijného programu neskončila riadne a dňom doručenia písomného oznámenia o vzdaní sa príslušného titulu sa stávajú neplatnými doklady o absolvovaní tohto štúdia.

# Čl. 44

# Záverečné ustanovenia

1. Zrušuje sa Študijný poriadok Prešovskej univerzity v Prešove schválený Akademickým senátom Prešovskej univerzity v Prešove 4. júla 2023.
2. Tento študijný poriadok bol schválený Akademickým senátom Prešovskej univerzity v Prešove dňa 15. apríla 2024.
3. Tento študijný poriadok nadobúda platnosť a účinnosť 16. apríla 2024.

Prešov 15. apríla 2024

PaedDr. Mgr. Helena Galdunová, PhD. Dr. h. c. prof. PhDr. Peter Kónya, PhD.
predseda AS PU rektor

##

## Príloha 1

**Výpočet váženého študijného priemeru**

kde Ki je kreditové ohodnotenie predmetu, Ci je hodnota známky i-tého predmetu. Sumácia sa vykonáva cez všetky absolvované predmety za vymedzené obdobie.

## Príloha 2

**Počty kreditov, ktoré študent musí preukázať v kontrolovaných etapách štúdia**

**Bakalárske štúdium**

|  |  |  |  |
| --- | --- | --- | --- |
| Kontrolovaná etapa štúdia | Trojročné bakalárske študijné programy(denná forma) | Trojročné bakalárske študijné programy(ext. forma) | Štvorročné bakalárske študijné programy(ext. forma) |
| na konci prvého roku štúdia | 36 kreditov | 30 kreditov | 26 kreditov |
| na konci druhého roku štúdia | 72 kreditov | 60 kreditov | 52 kreditov |
| na konci tretieho roku štúdia | 108 kreditov | 90 kreditov | 78 kreditov |
| na konci štvrtého roku štúdia | 144 kreditov | 120 kreditov | 104 kreditov |
| na konci piateho roku štúdia | 180 kreditov | 150 kreditov | 130 kreditov |
| na konci šiesteho roku štúdia | \*\*\* | 180 kreditov | 156 kreditov |
| na konci siedmeho roku štúdia | \*\*\* | \*\*\* | 180 kreditov |
| na konci ôsmeho roku štúdia | \*\*\* | \*\*\* | \*\*\* |

**Magisterské štúdium**

|  |  |  |  |  |  |
| --- | --- | --- | --- | --- | --- |
| Kontrolovaná etapa štúdia | Dvojročné magisterské študijné programy | Dvojročné magisterské študijné programy(ext. forma) | Trojročné magisterské študijné programy(ext. forma) | Št. programy spájajúce prvý a druhý stupeň5-ročné | Št. programy spájajúce prvý a druhý stupeň6-ročné |
| na konci prvého roku štúdia | 36 kreditov | 24 kreditov | 20 kreditov | 36 kreditov | 36 kreditov |
| na konci druhého roku štúdia | 72 kreditov | 48 kreditov | 40 kreditov | 78 kreditov | 72 kreditov |
| na konci tretieho roku štúdia | 108 kreditov | 72 kreditov | 60 kreditov | 108 kreditov | 108 kreditov |
| na konci štvrtého roku štúdia | 120 kreditov | 96 kreditov | 80 kreditov | 148 kreditov | 144 kreditov |
| na konci piateho roku štúdia | \*\*\* | 120 kreditov | 100 kreditov | 188 kreditov | 180 kreditov |
| na konci šiesteho roku štúdia | \*\*\* | \*\*\* | 120 kreditov | 228 kreditov | 216 kreditov |
| na konci siedmeho roku štúdia | \*\*\* | \*\*\* | \*\*\* | 300 kreditov | 252 kreditov |
| na konci ôsmeho roku štúdia | \*\*\* | \*\*\* | \*\*\* |  | 300 kreditov |